text:
«Nissun al varès imagjinât che, in chel piçul paîs de Basse furlane, che o clamarin cul non di fantasie di Borlaç, al podès sucedi il rapiment di une fantate di disesiet agns.
Dut câs la int, dopo che chel brut fat al jere avignût, e diseve che alì la sole persone che si podeve pensâ di puartâ vie par vê un riscat e je propit Catine Fez».
Adriano al à usât i sei letôrs a chescj siei incipit in medis res.
Che a metin daurman intal plat la pitance che e sarà l’argoment dal libri. E ancje in cheste sô ultime (par cumò) vore, la pitance e je mareose: doi pôc di bon a secuestrin une zovine par cuistion di bêçs.
A son doi fradis, un plui trist, un mancul trist, ma ducj i doi avonde imbranâts. E, duncje, ancjemò plui pericolôs. Po al è Meni, il pari de frutate, che, ancje chel, nol è farine di fâ ostiis di comunion.
In pocjis peraulis, ducj i ingredients par fâ su une tragjedie, che l’autôr le pronte cu la sgrimie di un che al sa doprâ la pene e che al sa movi i personaçs.
La fotografie de cuviertine nus mostre i voi suturnis di une Catine che, cu la sô musute nete e inocente, e pâr che e interoghi il mont sul parcè di chê violence.
Cenonè intun moment dut al si ribalte. E Nascimbeni al si rint cont benon che al è daûr a ribaltâ la sô pitance. E al fas ricors a une gjenialade: «Mi coventarès la pene di un Manzoni par descrivi ben chel che al jere sucedût a Meni la gnot prime, une sorte di conversion che, tal so piçul, e someave un pôc a chê dal Innominato.
Sicome no le ai, contentaitsi di chel al al passe il convent». Un mût une vore elegant di inviâ il romanç viers chel happy end che magari no si lu spietarès, viodudis chês premessis, ma che al somee jessi une costante dai romançs di Nascimbeni.
Il libri al è scrit in dôs versions: furlane e taliane, par vie che a son dôs lenghis sûrs che, intal pinsîr dal autôr, a àn di convivi in armonie, par insiorâ la culture de nestre int. E alore o disìn che ancje lui al à zaromai dât plui di un contribût in cheste direzion. ❚
✒ Laurin Zuan Nardin
SIMPRI BOGNS. Adriano Nascimbeni, Il secuestri di Catine, Pasian di Prât, 2015............
«Nissun al varès imagjinât che, in chel piçul paîs de Basse furlane, che o clamarin cul non di fantasie di Borlaç, al podès sucedi il rapiment di une fantate di disesiet agns.


c: text/html

text:
Une gnove forme pal scrivi par furlan
14 coments On Une gnove forme pal scrivi par furlan
-
Biele tirade sun tun sogjet atuâl che nus rivuarde plui o mancul ducj. Si puedarès zontâ che il gust dal zovin furlan nol é chel dal vecjo. Un pôc come la ligrie de vilote ma un pôc come dapardut.
O crôt che tant che nol ven fûr un personagjo par dâ le pocade juste e necesarie no si larà masse indenant. Esemplis: Imagjinait B. Pizzul s'l si fos metût a fâ il so mistîr par furlan invezit che par talian come prime de pension…La Rai i varès fat subite un canâl par furlan, o no?
Imagjinin che il plui popolâr dai cjantants merecans tal so prosim CD al meti drenti cualchi buine cjançon par furlan, Ce sucedaressial? Par me, chest al valarès un grum di plui che ducj i susidis spindûts chi e là par promovi chei che par furlan e contin simpri chê o che il furlan no lu doprin. O vin bisugne di un eroe furlan, un ch'al puedi siervî di stimul.
Un pape, cence fâ numars, un mandi in furlan lu veve det. Se ducj a fasaressin cussí al sarés bielzà alc. O ai sintût ancje Depardieu, e se si domandàs a ducj chei che passin tes nestris radios o gjornâi di dînus alc par furlan si tirarès plui simpatie pe marilenghe. Daspò le musiche a ten un puest da promovi. O vin ducj imparât l'inglês cule musiche ma ancje il francês o 'l spagnûl e il furlan al puedarès vê une place di onôr. Cence dî di cui che si trate, o cognós un furlan completamentri discognossût che cun cualchi dozene di cjançons par furlan su Youtube al rive a 266.000 scoltadôrs.
Se ducj a fasessin tant, le literature furlane a larès indenant di besole e radio Onde Furlane, vent mancul bêz da paiâ pai dirits di autôrs a sarès inmó plui fuarte cule sô musiche e i soi programs par furlan.
Jaio
-
Cjalant lis robis di fûr vie o provi a dî cemût ch'o ai frontât jo il cantin cuant che un diretôr di une riviste de Filologjiche a mi à domandât di metimi a scrivi alc pe sô riviste. A jerin desenis di agns ch'o jeri vie dal Friûl cence vê mai scrit nancje une peraule in marilenghe e o fevelavi il furlan di un pais de basse, dome cuant ch'o tornavi pes vacancis. Po ben lui mi disè: "No stâ fâ câs ch'o vin la nestre segretarie ch'a volte dut je". Inalore a mi soi sfuarçât a scrivi il prin toc cul jutori dai imprescj de Filologjiche e cuant ch'a mi àn tornât il toc coret o ai capît ch'a jere un'altre lenghe: il furlan standard. O ai provât a lei cualchi toc di cheste lenghe tun cunvigne di furlans ca vie in Piemont (a jerin in 120) e a pues dî ch'a non mi àn capît cuasi nissun; o ai imparât che cualsisei pais de Piçule Patrie al à il so mût di fevelâ diviers di chei altris e che il standard al sarès un di plui. Come dî che il standard al sarès un e gnove lenghe di imparà a fevelâ, a lei, e a scrivi; a no isal pretindi masse? O zonti ancje un altri cantin ch'a mi stâ sul stomi: dutis lis rivistis de Filologjiche ch'a vegnin dadis fûr a tegnin sì e no un 10-20% di tescj in marilenghe e ce ch'al reste in talian. Friuli nel Mondo ancjemò piês. Duncje se la "Crusche Furlane" e scrîf dome in talian ce si puedial pretindi? Bepi
-
Bepi, i soi dacuardi cun te sule Filo, cualchi ant indaûr o vevi ancje scrit su cheste percentuâl al diretôr. Seont il Sot la Nape di setembar publicât dae Filo chi ai sot dai vôi, sù 22 articui o conti 9 articui in bon furlan un grum ben scrits sui verps, i diftoncs e i jâts, sule etimologjie dae espresión Jacume la me dinde e vie indenant sule storie,le gjeografie e le botaniche sul Garoful di Strie.
Benon, i articui par furlan a son simpri avonde curts e si conti le percentuâl des pagjinis o conti 14 pagjinis in furlan su 64.
Sa tu sês soci, une volte ad an, tu puès cjatâ il balanç dai conts e lí tu puedis viodi che il grués dai becins des entradis a son fats di susidis.Forsit lu vevi scrit achi o tal gno blog dal Furlanâr che par sburtâ l'ûs de marilenghe i susidis a varessin di sei atribuîts a prorata dal furlan doprât ma al reste distès che il pôc furlan dae Filo al é di buine cualitât e i sogjets sielzûts a son un grum diferents. Po, cui soio jo par pretindi tant?
Chel che si note, come dapardut in Friûl, al é che seont i puescj o lis comunitâts, o vin tindince a metisi imediatamentri in piçui grups di fameis indulà che di spés un gnûf rivât nol é simpri il ben vignût.
Chiste manie di "ingjelosâsi" aé une vere plae, 'ne maladie che nus impedís di tignînus unîts e a scomence bielzà tal asilo dulà che un frut che nol é dal circul a nol puès zuiâ cun chei che a son drenti.
Specifichin subite che chest difiet no si note dome da nô ma achí e là in dute le Italie e daspó di vê lât ator pal mont, o puès dî che chei che nus somein di plui a son i rùs.
Sule grafie dal furlan, al mi displaseve ancje a mi di no cjatâ le grafie dal Pirona ma viodint le grafie doprade daspó tal dizionari Nazzi, cun dut il rispiet che si devi, mi soi dite che se si metín a fâ un dizionari parom invezit di unîsi o si separarìn simpri di plui. Fortune che vin vût un forest par metinus dacuardi sule grafie atuâl ancje se viodintle de Spagne dulà chi stoi cumó, l'autôr a nol à fat nuie altri che adotâ al furlan le grafie catalane.
Forsit o varês ducj ricevût un invît a unîsi al gnûf grop de comunitât indipendentiste furlan che par unî i furlans a doprin il furlan dome pal titul e daspó dut par talian…O 'n dai becât un di lôr su facebook che mi à dite che nol sà scrivi e al gno furlan al rispuint par talian. Di une altre bande, îsal miôr di metisi a scrivi tal dialet dal so paîs?
No crôt par nuje.
In France, cuant che si ûl dâ une note comiche ae fevele, si use doprâ l'acent dal midi, ven a stâi dal sud, indulà che cence disi nuie di comic al ti dà bielzà ne bocje da ridi. Ma le scriture a reste simpri chê e lis finâls cul lis iis, lis ees, lis aas o inmó piês las oos s'al é ben di cognossi da nô par doprâlis ocasionalmentri, no puedin siervî plui di chel tant se nó no rivin mai adore a saltâ fûr dal cercli.
Mandi
Jaio
-
Gelo, o sai ch'a ti plâs il balon e ch'a tu tegnis par l'Udin ch'al sarès un di chei "mostris" ch'a tu fevelis tu, inalore disimi parcè che a son un grum di domeniis che la scuadre e jentre in campo cun 11 su 11 stranîrs, nancje un talian se mai un furlan. A vevin un furlan zovin come Scuffet e lu àn mandât a resentâ i bleons tal Lario, a vevin un Stadi clamât "Friuli" deventât une bomboniere, e a sin lâts a clamâlu "Dacia stadium", aromai di furlan a nus reste dome il vecjo Pozzo, ma fintremai cuant?
Sperin di no rivâ a vê bisugne di Zamparini!!! Cence fevelâ de Presidence de Regjon; no 'nderial nissun furlan bon di fâ chel lavôr lì, a vevino bisugne di une foreste che di furlan e di Friûl a 'n mastie pôc e nuie. E inalore di indulà vino di scomençâ? Bepi
Karnezis Wague Danilo Felipe Edenilson Kuzmanovic Badu Hallfredsson Armero Zapata Thereau.
Vive il Friûl
-
Mi complimenti cun ducj, Rafaele, Jaio, Bepi che cun competence e an sparniçât lis lôr ideis a propuestis pal rilanci de lenghe Furlanie. E cumò o provarai ancje jo a disi la mê, Noi soi dacuardi che un sol om, ancje se preseât, al podedi rilançâle come che al sosten Jaio. Non baste un om pal rilanci di une lenghe. Tancj, ad esempli Zampa, che tal periodi dal taramot al jere deventât cul so “Mandi Friûl” une specie di bandiere al à fat, ancje lui il so timp. No soi dacuardi nancje cun Bepi che al è convint che se ogni ognidun al fevelâts il so furlan, fevelâlu al deventarès plui facil. Ideis che o rispieti e che no riten scuintiadis. Jo pensi, invezit, che la lenghe di un popul, cussì il furlan, al un fenomen tant complicât. Une lenghe e pues mantignîsi, se e devente la linfe vitâl di che popul che la fevele. Ven stai se jentre tal vivi di ogni dì di chê int che la dopre: tai lavôrs,tes scuelis, tes fameis, tai media, tes istituzions. E jo ancje o pensi che di front a la decjadence di un mont che al va simpri piês, e no dome in Friûl ( la globalizazion, i popui ch’a rivin di ogni lûc, la crisi economiche, il faliment de Europe, la mancjance di ideai) jenfri la int e chest al sucêt in tantis bandis dai Stâts de Europe e torne la voie di tornà jenfri lis propris lidrîs. Chest non vûl disi sierâsi al mont, o riscuvierzi il fasin di bessôi. E se lis robis son propit cussì dut al devente plui facil. Bastarès fâ come che al scrîf Rafaele, ven a stai che dutis lis potenzialitâts presint te nestre regjon che a balinin intor de nestre lenghe, contecurte comprendude, che cun di plui provegnin da borghesie plui scuelade, a lavorin insiemi.Soi sigûr che dome cussì il furlan podarès tornâ a ricjapâ la impuartance che i spiete; deventâ pal popul Furlan il so rilanci te modernitât. Par chest jo o riten che la impuartance dal Furlan al è un fat prime di dut politic. Pecjât che la politiche e je masse puare par capì dut chest. No di contecurte intant fasin la nestre part. Stiçîn cu lis nestris contis il cûr di chei che ancjemò ur plâs lei lis nestris contis. Daspò scrivi par furlan al è biel. Il furlan e je une leghe che plui la impari e plui la riten une poesie. Dismenteavi une robe. In Friûl ancje se mâl e si lu lei pôc, ancjemò se tu fevelis furlan ti capissin. Une buine base di partence.
Nello Malisano
-
A mi somee ch'a disìn lis stessis robis cun peraulis diviersis, ch'a sedin bielzà a Babilonie? Jo a no disevi che tancj mûts di fevelâ a sedin un ben o un dam, ma cheste e je la realtât ch'a si à di fâ i conts: fâ capî il standard al è une vore dificil a leilu e plui che mai a scrivilu, par un ch'al à fât lis scuelis in Talian e fevelât il furlan dal pais in cjase. Cence contâ lis cjançons e il cine par inglês e po dopo il "step child adoption" doprât dai politics. Po dopo dacuardi tal lâ indenet cun lis nestris iniziativis, tegnin iniment la realtât. Stiçant la ment a mi vignût tal cjâf un grant personaç furlan di Dartigne ch'o vin ator pal mont ch'al sarês Nando Patat – coordenadôr dai programs di osservazion di ducj i osservatoris de ESA – Ente Spaziale Europeo – ch'al fevele e al scrîf par furlan une vore ben. Lui si ch'al sarès un puarte bandiere de lenghe di gale. Bepi
-
O ai sintut a di che a Bolzan par concori a un puest di lavor bisugne save il todesc,parce no fa come lor, e sares une biele sburtade.Mi scusi pai acents mancjants..Lussian
-
O pensi che un dai fatôrs plui impuartants pe salvaguardie di une lenghe e sedi la istruzion. Se un nol è preparât, educât, istruît a gustâ une pietance, al riscje di stomeâsi a cerçâle.
Se si cjale il plan (anzit, la propueste di plan) gjenerâl di politiche linguistiche pe lenghe furlane de Arlef 2015-2019, si cjate par furtune un cjapitul dedicât ae istruzion. Si fevele di finanziaments, di verifichis de aplicazion dal insegnament, de ricjadude su lis competencis dai students, de rispueste des fameis, de produzion dal materiâl didatic… dut interessant ma, cuant che si rive a lis modalitâts atuativis, fat cualchi altri riferiment di leç, si conclût cuntune sorte di auspici: “Al fine di raggiungere con maggiore efficacia quanto previsto dalla normativa vigente in materia, risulta imprescindibile che la Regione formalizzi uno specifico protocollo di intesa con l’Ufficio Scolastico Regionale per pianificare le rispettive competenze, anche al fine di promuovere l’individuazione, presso la Direzione dell’Ufficio Scolastico Regionale di una figura decisoria e non semplicemente esecutiva, tale cioè che sia in grado di impostare una strategia di intervento nel settore della scuola, e che sia in grado di interloquire con la Dirigenza delle Istituzioni scolastiche e con gli organismi regionali”, vignarès a stâi – di no crodi – che une strategjie intun setôr cussì impuartant ancjemò no esist!
E vâl alore la pene di visâsi che za dal 2000 al jere stât nomenât dal Ministeri il prof. Bruno Forte a cjâf de Sorintendence scolastiche regjonâl cul compit di coordenâ l’inseriment de lenghe furlane tes scuelis, e che al veve tacât a fâ la vore cussì ben che… tal zîr di pôc timp, par motîfs dome politics, cualchidun al pensà di fâ pressions sul Ministeri par mandâlu vie (la peraule tecniche e jere stade “avvicendamento”). Di chê volte, no si à plui viodude une persone cussì autorevule, competente, carismatiche, motivade, cuntune vision infunzionalistiche de scuele, fondamentâl daûr dal gno mût di viodi par un rapuart coret fra scuele e societât, une persone in sumis che e fasès propit ce che in chest plan gjenerâl de Arlef si declare che al mancji.
Si capìs, se une lenghe e “decît” di sfantâsi, no son sants che le salvin. Ma che si sepi almancul che cualchidun al à dade ancje une grande man par scjafojâle. I cjâfs no si tain dome cui curtìs.
Par concludi, se no si incît ancje e soredut a traviers de scuele a disincrostâ l’imagjinari di chei che si clamin vuê natîfs digjitâi, invezit di stimâju tant furtunâts a vê la fantasie splanade su la Information and communications technology (ICT, une sborfadute di inglês no fâs mai mâl in ciertis ocasions), alore chei che a rigjavaràn plasê tal fevelâ e tal lei il furlan a saràn simpri mancul, fintremai a svaporâ dal dut. E cun lôr la lenghe.
Mandi,
Gianfranco
-
-

robotstxt: allowed

filter: keep


text:
#12 – Nexus
Doi monts diferents. A jerin stâts fuarçâts a convivi, un cun chel altri, tal stes teritori, sot dal stes ream.
Purtrop no vevin rivât mai a vê une comunicazion clare e nete jenfri di lôr plui inlà di smaneçs corporâls e interpretazions di sunôrs. La sorevivence di ognidun di lôr e vignive daûr des lotis di ogni dì. No rivavin a metisi dacuardi par vê un intindiment di convivence pacjifiche. A vevin bataiât par teritoris e mangjativis par miliarts di agns cence rivâ a cjatâ un intindiment definitîf fale che cualchi piçul acuardi. A ogni mût a jerin individuis che a volevin fermâ i incuintris a ducj i coscj pûr la fuarce e predominave parsore la logjiche di ogni tip.
Si ben che une des dôs parts e jere in mût clâr superiôr a chê altre, chê superioritât e jere stade doprade dome par la concuiste dai teritoris e il sotanament dal aversari.
Par ce tancj agns la part plui debile e veve cirût di cjapâ une maniere di comunicazion. Intun determinât moment de storie a vevin crodût a ciert tip di individui che e faseve part de comunitât. Chescj a vevin un cerviel plui grant e a varessin plui pussibilitâts di svilupâ une capacitât di comunicazion plui eficient, ma purtrop un asteroit al slontanà vie cheste alternative. A vevin di spietâ une altre oportunitât.
Daspò cetant timp, cence savê cemût, i fats a someavin jessisi sledrosâts. Jenfri une piçule comunitât al veve nassût un individui cuntune capacitât divierse. Al veve une valisie uniche che e varès cambiât dut par simpri. Chest esemplâr al veve svilupât la competence di fevelâ, di cjacarâ la lenghe che a dopravin tal mont dai sorestants.
Daûr cheste pussibilitât il consei superiôr si veve radunât par metisi dacuardi in riferiment aes primis peraulis a comunicâ al so dominadôr. Il consens si cjatà subit, si jerin metûts dacuardi a comunicâ cul lôr dominadôr il lôr pont de viste, e e je vignude subit la prime frase che a vevin decidût di pandi: “ Lis bestiis o sês voaltris”.
E cussì e veve tacat la ribelion dai nemâi cuintri l’uman.
di Scalembrut
#1243


text:
Ticin
Il Cjanton Ticin, plui uficialmentri Republiche e Cjanton Ticin o in tal dialet ticinês, lombart alpin e comasc Tesìn,Tasìn,Tisìn e par todesc, francês e romancç Tessin, al e un dai cjantons da Svuizare. A si cjate in te aree gjeografiche plui a sud de Svuizare al confin con la regjon taliane da Lombardie e tal versant meridionâl das Alps. Il cjanton al cjape in non dal flum ca lu traverse, il Ticin, nasciût dal sorgent al Pas de Novene e che al rive tal Lat Magjôr.
Secont la Costituzion cjantonâl «il Cantone Ticino è una repubblica democratica di cultura e lingua italiane» (art. 1 Cost.) e il preambul claris che «il popolo ticinese» al e «fedele al compito storico di interpretare la cultura italiana nella Confederazione elvetica» (Preambul de Costituzion).
Il Cjanton Ticin al e il singul cjanton da Confederazion elvetiche situât quasi interamentri a sud des Alps, eccettuantri l'alte val de Reuss e la val Cadlim (dulache si cjate la sorgent dal Reno di Medel). Al a une superfic di 2812,46 km², pari al 6,8% dall'intere superfic svuizare. Il territori cjantonâl al e in buine part delimitât dal confin cun l'Italie (provincie dal Verban-Cusi-Osole in Piemont, di Vares e Como in Lombardie), con la qual confine a est, ovest e sud. A nord-ovest confine con il Cjanton Valles, a nord con il Cjanton Uri, e a nord-est con il Cjanton Grigions.
Il Cjanton al a il so capoluoc a Belinzone dulache a si cjate il Consei di Stât formât da 5 membris cal opere par cont dal podè esecutîf e il Gran Consei di 90 membris dal podè legjislatîf. I 90 membris che ore a sentin tal Gran Consei a provegnin da:
- Partît Liberâl Radicâl (liberalism): 23
- Leghe dai Ticines (populism di diestre): 18
- Partît Popolâr Democratic (democrazie cristiane): 16
- Partît Socialist (socialism democratic, socialdemocrazie): 13
- Uniôn Democratiche di Centri (conservatorism nazionâl): 7
- I Verds (ecologists-sinistre): 6
- Moviment par il Socialism (trotskists): 3
- Partît Comunist (sinistre radical): 2
- Plui Feminis (par l'uguagliance di genar): 2
Al e ancje un parlament gjovanil,il Consei Cjantonâl dai Giovins, organizât in Assemblee Plenarie, Comitât e Segretariat, la cui funzion ai e dome consultive e didattiche par l'avvicinament dai giovins a la politiche.
Al vertiç dal podè judiziari al e il Tribunâl d'appel che tramit lis sos Cortis al decid in ultime istance (di regolament in 2. grât) quasi dutes lis controversiis civilis, penallis e aministrativis.
In Ticin i comuns plui popolâts a son:
Dut il cjanton al e dividût in 9 distrets:
Il simbûl dal Cjanton TicinModifiche
I storics a crodin che il steme dal cjanton Ticin e l'embleme a derivin:
- o da bandiere francese in onôr a Napoleon Bonaparte;
- o dai colôrs predominants in tai stems di chei altris cjantons;
Il problema però al e che i colôrs a erin usâts su insegnis militârs prime ancjemò de lôr adozion par la bandiere. Come curiositât,pues jessi impensât che la disposizion dai colôrs tal steme e in te bandiere ai e divierse.La bandiere fo sielzude dal Gran Consei il 26 di mai 1803 e adotade il 27 Setembar 1804, doi mês dopo la creazion dal Cjanton, cence che tale decision vigniss motivade. In cheste prime ocasion, la disposizion dai colôrs ere orizontâl con il ros sore il blu.


text:
Al è famôs pai tancj monuments ai muarts in vuere, li che al tradûs su piere il spirt alpin massime te glorie e tal drame de Julia, componente essenziâl de furlanetât. Giovanni Patat si met dentri, duncje, in chel filon di sculture monumentâl e eroiche che al à vût tancj rapresentants in regjon, e al cjarie lis sôs oparis – sentinelis energjichis e alpins boconons – di impegn civîl, tal troi de furlanetât. Si pues ben dî, di fat, che Patat al à dât une forme visibil ae anime dal Friûl. Tes sôs sculturis al pant il leam cu la civiltât contadine, cu la religjositât dal popul, cu lis sôs lidrîs. Significatîf il fat che al sielzi di firmâsi, tant che un mestri de Ete di mieç, marcant il puest di dulà che al ven: Dartigne, dulà che al è nassût e dulà che al vîf e al opere modelant il cuet e lavorant, cun pontis, maçûi e fresis, i claps e la piere, e i “trovants”, i claps cjapats sù tai rivuats, te grave dal Tiliment.
Patat al à lavorât marmul, piere d’Istrie, plasintine, arzile e len par agns, cence tancj ricognossiments uficiâi. La Provincie di Udin e à inmaneât une mostre monografiche (“Giovanni Patat di Dartigne. La piere che e vîf”), te glesie di Sant Antoni a Udin, par contâ il lunc percors artistic dal scultôr furlan, metint adun une setantine di oparis, des primis dai agns Cuarante, cuant che al lavorave ancjemò tal laboratori di Pietro Rizzotti, aes ultimis cuatri fatis di pueste pe esposizion. Cui che nol à viodût la mostre (sierade ai 17 di Lui), che al ciri il catalic (informazions al numar 0432/279440), un bon imprest par svicinâ l’art di Patat, insiorât dal inventari des oparis e di un dvd cuntun documentari fat dal Comun di Dartigne cul contribût de Provincie di Udin.
BIOGRAFIE_ Giovanni Patat al nas ai 8 di Dicembar dal 1928 a Dartigne, di une famee di contadins. Une vore zovin al impare il mistîr li de buteghe dal barbe Pietro Rizzotti, dulà che al reste fin al 1949. Dopo un periodi in Belgjiche, tal 1951 al torne in Friûl e si met in propri te sô cjase di Dartigne. Al passe cun naturalece des oparis di piçul formât, modeladis in arzile e bronç, a chês in scjale monumentâl a caratar civîl e religjôs. La figurazion e prevâl fin al taramot dal 1976, che al segne une cesure tal so lavôr. Cul timp, aes oparis realistichis al met dongje sculturis di caratar astrat, cun plens, vueits e superficiis tormentadis.
Erika Adami
CULTURE – ART-Â. La anime dal Friûl te art di Giovanni Patat di Dartigne............
Al è famôs pai tancj monuments ai muarts in vuere, li che al tradûs su piere il spirt alpin massime te glorie e tal drame de Julia, componente essenziâl de furlanetât. Giovanni Patat si met dentri, duncje, in chel filon di sculture monumentâl e eroiche che al à vût tancj rapresentants in regjon, e al cjarie lis sôs oparis – sentinelis energjichis e alpins boconons – di impegn civîl, tal troi de furlanetât. Si pues ben dî, di fat, che Patat al à dât une forme visibil ae anime dal Friûl. Tes sôs sculturis al pant il leam cu la civiltât contadine, cu la religjositât dal popul, cu lis sôs lidrîs. Significatîf il fat che al sielzi di firmâsi, tant che un mestri de Ete di mieç, marcant il puest di dulà che al ven: Dartigne, dulà che al è nassût e dulà che al vîf e al opere modelant il cuet e lavorant, cun pontis, maçûi e fresis, i claps e la piere, e i “trovants”, i claps cjapats sù tai rivuats, te grave dal Tiliment.


text:
Interviste a Leonardo de Biase, president de Libertas, impegnade tes Finâls di Cope Italie
Un progjet dut al feminin, un pinsîr di valorizazion dai tancj inzens furlans colôr di rose, un slanç di no crodi pal so lavôr e pe capacitât di vignî sù, ogni an che al passe, fintremai a deventâ un sodalizi che al sedi un pont di riferiment par dute le bale tal zei in Friûl-Vignesie Julie. Dant une cimiade ai grancj events di fâ rivâ a Udin e intai contors.
Il protagonist di dut al è Leonardo de Biase.
Al è president de Libertas Basket School di Udin, societât di bale tal zei feminine, che e à la scuadre principâl tai prins puescj de graduatorie de serie A2. Intai ultins timps, lis Bolps, come che a clamin lis zuiadoris de Basket School, a àn ancje cjapât il dirit di zuiâ lis Finâls di Cope Italie, previodudis a Udin, intal mês di Març.
Par altri, i biei risultâts rivâts di vuê a doman no son l’obietîf principâl dal Paron furlan, che al à a cûr prin di dut i mioraments des zuiadoris.
La volontât e je che di formâ lis plui zovinis, pôc par volte, par che a deventin lis fondis de scuadre dal futûr, par lâ a cirî la promozion in serie A1. Une eventualitât che e fasarès tornâ a vivi ae bale tal zei feminine furlane il sflandôr de fin dai agns Cincuante e dal principi dai agns Sessante, cuant che la Associazion Pallacanestro Udinese e cjapà trê Scudets un daûr chel altri.
_ Leonardo de Biase, parcè propit la bale tal zei feminine? “O ai doi fîs: Stiefin, che al à scomençât a zuiâ di bale tal zei cuant che al jere piçul, e Sara, che e à doi agns di mancul e che e je lade daûr di sô fradi. Di zovin, jo o zuiavi di bale a svol a nivel nazionâl, e pûr o ai lassât ai miei fîs la pussibilitât di sielzi la ativitât sportive che a vevin miôr. Sara e la sô amie Patrizia De Gianni (che dopo e je deventade zuiadore ancje de Nazionâl U18, ndr), intant des partidis di Stiefin, e zuiavin cu la bale: di chel moment, dut al è rivât di consecuence. O ai tacât cul fâ fotografiis aes partidis dai miei fruts, daspò o ai capît che al coventave un jutori pe societât. Prime tant che sponsor e daspò tant che dirigjent, fin a deventâ ce che o soi cumò. O soi cetant braurôs di jessi rivât fin achì, stant che nol è sempliç jentrâ come invezit te la bale tal zei masculine, indulà che e je plui atenzion e a son numars plui grancj. Dal 1999 a vuê, o ai mateât par tirâ sù e par insaldâ une paritât reâl di gjenar, ancje parcè che la scuadre feminine e fâs dut câs fature compagne di chê masculine. O ai cirût di jessi un bastion di difese dai valôrs dal sport feminin inte bale tal zei. No sai se il gno risultât al è positîf, ma dal sigûr o soi daûr a cirî di cumbinâ cun dut il cûr”. _
Isal un moment determinant par definî une aventure che e dure za di vincj agns?
“Miôr che di un moment, o fevelarès di une stice personâl. A jessi franc, inte bale tal zei furlane, o ai cetantis voltis cjatât personis, impuartantis e cualificadis, ma dut câs duris di çucje. Mi àn simpri dite che la bale tal zei feminine no je pardabon un sport. No tu sâs in trops che mi àn domandât parcè che o buti vie risorsis cussì. Otusitât e ignorance: elements che mi àn sustât a difindi la bale tal zei feminine. Un pôc ae volte o stin rivant ae paritât di gjenar e lis feminis a cjapin funzions cetant impuartantis: forsit si varà di spietâ agns, ma o ai la sensazion che il futûr al sarà plui feminin che masculin. O soi content di vignî vieli parcè che cussì, di president de Basket School, o rivarai a dâ il gno testemoni a une femine”.
_ Dilà dal stimul iniziâl, i tiei fîs trop impuartants sono stâts in chest percors? “Stiefin al zuiave intune scuadre cetant fuarte, cun compagns tant che Michele Antonutti e Michele Ferrari, e nol veve lis cualitâts di fisic e tecniche che, invezit, e veve Sara. Mê fie e jere nassude par fâ sport e e podeve rivâ a fa ben in dutis lis dissiplinis. Cun acutece, Stiefin al à decidût di deventâ un arbitri e vuê al sivile in serie A1 feminine e in serie A2 masculine. Di bande sô, Sara e à continuât a zuiâ e, cul menâ ator jê e lis sô compagnis cu la mê machine a siet puescj, mi soi cjatât dentri intune esperience une vore formative e o ai vivût il mont feminin. O ai fat il fal che tancj gjenitôrs a fasin: pretindi simpri masse di mê fie, cul risultât di indusi un disinamorament dal sport che e preferìs. Il mont feminin al è svariât, a pet di chel masculin, massime inte psicologjie, e dut al ven viodût in maniere diferente. O ai pensât che al fos indispensabil rivâ a fâ alc di plui pes frutis che no rivavin a pandi lis lôr capacitâts sportivis in relazion ae fature che a fasevin”. _
La scuadre principâl de Basket School e je in serie A2 dal 2015, e in curt o vês di zuiâ lis finâls di Cope Italie che o sês daûr a organizâ a Udin. Obietîfs?
“O vin voie che la bale tal zei feminine furlane e sedi parone di une scuadre che e fasi pardabon bale tal zei. O vin colaborât, intai agns passâts, cun cetantis realtâts che a àn organizât manifestazions, ancje internazionâls, sedi masculinis che femininis. O ai simpri domandât che la identitât feminine e fos rimarcade: nol è mai sucedût, parcè che ogni event al jere dome di chei, dut câs straordenaris, che lu organizavin. O ai decidût di fâ alc di bessôl, salacor falant, ma cu la pussibilitât di imparâ, come un brâf furlan, a meti adun ben dutis lis robis. Intal 2021, in plene pandemie, o vin puartât a Udin la uniche manifestazion di bale tal zei feminine pai zovins, la Cope Italie par Under 18, cun dodis scuadris, e e je vignude fûr cetant ben. O vin fate une esperience impuartante e, chest an, o vin domandât e o vin vuadagnât cence masse fature la organizazion des Finâls di Cope Italie di serie A2. A Udin a rivaran lis vot miôr formazions talianis, comprendude la Basket School Delser”.
_ In scuadre o vês ancje frutis forestis e no dome furlanis. Ce impuartance aie la internazionalitât des zuiadoris intal vuestri progjet? “E je une sfide complicade, sedi dal pont di viste economic, sedi di timp e di impegn di metii parsore. A rivin a Udin frutis che no san une peraule di talian, figurìnsi di furlan. Dut câs si à di cjatâ fûr un mût di rivâ a gjestî dut. Sot dal aspiet sportîf, a dan la oportunitât di fâ zuiâ atletis che a àn prospetivis miôr, in confront aes frutis che si cjatin sul nestri teritori. Di chê altre bande, il cont economic nol va mai in paritât. Intai ultins timps o vin mudât il nestri orientament, cjalant massime al nestri teritori”. _
Cjalant plui lontan, rivâ in serie A1 podaraial jessi un obietîf di smirâi?
“A nivel di zovins, la nestre realtât e à cualchi atlete interessante. Anna Turel e je lade fûr de U20, Valentina Braida e Eva Lizzi, dutis dôs nassudis intal 2003, lis 2004 Vittoria Blasigh e Gaia Codolo e la 2005 Giulia Agostini a son dutis atletis metudis dentri intes listis di élite de Federazion Internazionâl de bale tal zei. Intai ultins timps, ancje la 2005 Matilde Casella e à tacât a vê atenzions gjenerâls. Di Foian, inte Bisiacarie, e je rivade la 2005 Sofia Ceppellotti, che e je daûr a alenâsi une vore ben. Su la fonde dal statût de Societât, o scugnìn zuiâ massime cu lis zovinis di sburtâ in prime scuadre. O vin il desideri di rivâ in A1, dentri di un pâr di agns. Par rivâ, o vin di insaldâ la Societât. In plui, o vin l’intindiment di fâ vivi al teritori furlan moments che a dedin ocasions di cressite al moviment de bale tal zei feminine. Ducj obietîfs di grande ambizion, che a àn un sens ancje se tu ju cjapis un par un”. ❚
::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::::
Une storie che e ven di lontan
La bale tal zei feminine a Udin e in Friûl e à une tradizion che e rimonte almancul ae prime metât dal secul passât. Sui libris di storie sportive, lis primis gnovis si cjatin intai agns Trente, cuant che si zuià il prin campionât zonâl cu lis scuadris di Udin, Triest, Gurize, Pola e Flum di Istrie. Chel campionât al è stât vinçût di Udin.
◆ Cu la denominazion di Grup Universitari Fassist, une scuadre de citât di Udin si è rimpinade fin in serie A intai agns Cuarante. Dopo de seconde vuere mondiâl, e je vignude fûr la Associazion Pallacanestro Udinese che e à vinçût trê titui talians dal 1958 al 1961: il miôr moment in dute la storie de bale tal zei locâl.
◆ Daspò alts e bas, intai agns Otante, la scuadre di Codroip e je rivade fin in serie A2, par tornâ indaûr intai campionâts regjonâi intai agns Novante, intiziant un biel antagonisim massime cun Pasian di Prât.
◆ Sul tacâ dal Doi mil, il Sporting Club Udin al à puartât la citât in serie A2 une altre volte, e il moment plui impuartant al è rivât intal 2009 cuant che, tal palasport Benedetti, lis frutis furlanis a àn cjapât il titul talian under 18, propit cun Sara de Biase e Patrizia De Gianni in formazion.
◆ Distudade la lûs ancje sul Sporting Club, il Basket School di Leonardo de Biase al à cjapât il testemoni de bale tal zei feminine a Udin e al cîr cumò di lâ sù in Serie A cu lis zovinis furlanis, come ai biei timps. ❚


text:
EDITORIÂL – O sin une nazion, o decidìn noaltris / LA INTERVISTE – Furlan is better! Il Friûl? La puarte de Europe pal Canadà / La fuarte comunitât furlane dal Canadà / ATUALITÂT – Un president di transizion / Galassie emigrazion / Letaris /«Pericolo Etnonazionalismo». Ma indulà? / Blave Ogm in Friûl / AI 32 DI MAI. Un emigrât in Francie che al à fat fortune / E nas la Associazion 1511 par memoreâ i 500 agns dal riviel de Joibe Grasse / «Felici ma furlans», une sfide al marcjât televisîf / «La muart, un viaç viers dulà?» / Istât in mont / Chê messe a Aquilee / MEDITANTLIS TAL SO CÛR. Emigrants vecjos e gnûfs / La vitorie dai Irochês / La braure di… jessi stupits! / CURTIS E CHE SI TOCJIN. La visite dal President de Republiche / VISIONS – GALARIE FOTOGRAFICHE. Un viaç infinît / TERITORIS – INTERNAZIONÂL. Madrid cuintri de Catalogne / Lûs e ombris dal gnûf statût di autonomie / SLOVENIE. Il turisim vert in Slovenie / AUSTRIE. La plui grande aree alpine sot tutele / CULTURE – CUSINE. Lidia Bastianich / ART-Â. Friûl e furlans par imagjins / IL FERÂL. La tribù dai furlans / LA FABRICHE DAI… LIBRIS. Cemût si scrivial? / Stiefin Morat, Donald dal Tiliment / Slargjâ il cjantonut dal furlan / CONTECURTE. La maiute di Zidane / Al torne il Festival de cjançon furlane / SUNS, la semifinâl in place des Jerbis / MEDIA – FRIÛL TAL ETERE. Mondanitât furlane / E-MARILENGHE. Nol baste un click par insegnâ il furlan / I CLASSICS – 9. SANT JACUM, LÀ CHE AL FINÌS IL MONT /
*** I articui a son disponibii fracant sul titul. Buine leture.


text:
La Patrie dal Friûl e vûl il so imni, come ogni patrie che si rispieti. O vin la lenghe, la fieste, la bandiere o miôr lis bandieris, di pâs e di vuere. Al mancje l’imni, di cjantâ ducj insiemi intes ricorencis e no dome. Une musiche e peraulis rapresentativis, indulà che ducj i furlans a puedin ricjatâsi. Il discors al jere vignût fûr l’an passât, cuant che midiant de rubriche “Scremaduris” sul Messaggero Veneto al jere partît un sondaç par individuâ la cjançon plui rapresentative dal Friûl, in viste di un imni vêr. E veve stravint “Stelutis alpinis”, seconde “Scjaraçule maraçule”, tierce la vilote “Tu tramontis”. Ma no si trate di imnis.
E alore cumò al partìs il bant, anunziât in ocasion de 940me Fieste de Patrie dal Friûl, domenie ai 2 di Avrîl dal 2017 a Sapade. A bandî il concors al è l’Istitût Ladin Furlan Pre Checo Placerean, par une gare di composizion vierte a ducj.
Il componiment al à di jessi par côr, armonizât di dôs a cuatri vôs, e orchestre classiche. Il test par furlan al pues jessi cjapât sedi di un lavôr bielzà esistent, sedi invezit di un dut gnûf. Nol pues però jessi la traduzion di un test in altre lenghe, e al à di jessi scrit rispietant la grafie uficiâl. Bisugne ancje garantî il rispiet dai dirits di autôr, tal câs, e cedi al Istitût organizadôr ogni dirit di produzion, difusion, regjistrazion, parcè che si vûl spandi il plui pussibil l’imni vincidôr, ancje midiant de realizazion di un cd, cu la part vocâl e cence, par permeti a ducj di cjantâlu in maniere libare.
Bisugne inviâ la opare dentri dai 20 di Zenâr dal 2018. Lis modalitâts e dutis lis regulis a saran publicadis sui varis sîts internet di promozion de lenghe e de culture furlane, come www.istitutladinfurlan.it, www.arlef.it , e ancje nô no mancjarìn di furnî ducj i detais di cheste iniziative. Une zurie specializade, componude di cinc esperts tai cjamps de musiche, de lenghe e de storie furlane, e valutarà i lavôrs. Un di lôr al fasarà di President e al sarà une figure famose a nivel internazionâl.
Sul plat a son 3000 euros pal imni vincidôr che al vignarà eseguît inte Fieste de Patrie 2019. ❚
✒ Alessio Screm
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
E jere une volte, tes culinis tor Buri, une bolp, che e jere golose di ue.
Une dì, la bolp e veve fam e cussì e je lade dongje di une plante di vît. La ue e jere picjade une vore adalt, masse adalt par che la bolp, che e jere picinine, e rivàs a cjapâle, ancje metintsi a saltâ.
La bolp e cjale ben la ue e va vie: “Chê chi no mi plâs: e je garbe”.
Alore si svicine a di une altre vît, ancjemò plui alte. E cjale ben la ue e dopo e va vie ancjemò: “Te targute dongje de plante a àn scrit “Friulano”. Jo lu clami dome Tocai, e chê chi no le mangji, maledets ongjarês!”.
Cjaminant e cjaminant, la bolp e cjate une tierce vît, plui alte ancjemò, che e veve come une patine parsore. “Chi a àn a pene butât il sulfât, nuie di fâ”. La bolp, jessint furlane, e saveve une vore di chês robis li.
La bolp e va indevant, e te vît dopo e cjate une femine che e mangje pan e coculis: “Cui sêstu tu?”
“Ursule Parussule!”
“Ursule Parussule, ce fâstu su chê vît?”
(il rest de conversazion lu cognossês bielzà).
In sumis: la bolp e rive a la ultime vît de culine, une vît altissime. Ma stant che e je une bolp furlane e che i plâs mateâ, no si rint, e cjape sù cuatri bastons, e fâs sù une scjale, le poie sul tronc e e va a cjapâ sù la ue, no nome par se, ma ancje par altris dôs bolps che a passavin di chê bande. E cun lôr, dopo vê mangjât, e va ancje a bevi alc disint: “O sin bolps, no varìn mighe di lassâsi come cjans?”. E ducj a viverin furlans e contents.
PS: mi domandarês: e la bolp, chê de flabe di Esopo, che e faseve fente che la ue e fos masse garbe dome parcè che no rivave a cjolile? No lu vêso capît di bessôi? Chê bolp li no à nuie ce fâ cun chê de flabe furlane. Une cussì plene di sflacje e jere clarementri une bolp triestine! ❚
Lis flabis
di Bete di Spere
E DUCJ A VIVERIN… FURLANS E CONTENTS. La bolp e la ue............
E jere une volte, tes culinis tor Buri, une bolp, che e jere golose di ue.


text:
«Per Eluana»_ (www.pereluana.it) e je une Associazion fondade intal 2009 dopo lis vicendis dramatichis che a àn viodût la famee Englaro impegnade a fâ rispietâ la volontât di lôr fie Eluana, in stât vegjetatîf permanent di plui di 15 agns.
Beppino Englaro, il pari di Eluana, al è il President. Presentade al Senât de Republiche ai 19 di Març dal stes an, e je apartitiche e i fondadôrs si ricognossin intai ideâi di libertât e di tolerance fissâts de nestre Costituzion, intal rispiet dal pluralisim dai valôrs e dai dirits civîi.
Cemût che si pues lei ancje tal articul 5 dal statût, la associazion e vûl promovi e tutelâ il dirit di ogni citadin di sielzi in libertât, in maniere autonome e in maniere cussiente i trataments sanitaris di jessi sometûts, in plui de facoltât di refudâ chei lesîfs de proprie libertât e dignitât personâl, come previodût de Costituzion de Republiche Taliane.
Il sodalizi al ricognòs il rûl centrâl dal miedi e dal operadôr sanitari e al favorìs la formazion di une culture buine di determinâ un dialic permanent tra miedi e pazient.
In chê prospetive, la Associazion «Per Eluana» e vûl:
a) dâ impuls ae informazion sul stât de sanitât e sui disvilups de ricercje, ancje intai siei aspiets bioetics e juridics;
b) favorî la atuazion concrete dal dirit al consens libar e informât, par che lis volontâts esprimudis dal citadin in relazion a un intervent medic o a un tratament terapeutic a sedin tignudis simpri in considerazion, ancje intal câs là che il stes nol sei plui in stât di esprimi i propris intindiments;
c) promovi la informazion su lis pussibilitâts di bonâ la soference in câs di malatie midiant di curis paliativis, favorint la difusion, la aplicazion, l’insegnament e la ricercje.
ULTIME ORE
Ai 19 di Novembar, intune circolâr i ministris Sacconi, Fazio e Maroni a àn declarât ilegjitims i regjistris dai testaments biologjics tignûts di diviers Comuns. La rispueste di Beppino Englaro e je stade «Se i regjistris no valin, che nus disedin alore ce che al è che al à valôr par che e sedi rispietade la volontât dai citadins ancje tal moment che no puedin plui difindisi o dî a clâr ce che a vuelin».
LA INTERVISTE. Associazion «Per Eluana»............
«Per Eluana»_ (www.pereluana.it) e je une Associazion fondade intal 2009 dopo lis vicendis dramatichis che a àn viodût la famee Englaro impegnade a fâ rispietâ la volontât di lôr fie Eluana, in stât vegjetatîf permanent di plui di 15 agns.


text:
Internet
Internet (pr. Ìn-ter-net, dal latin inter, fra, e l'inglês net, rêt), in curt ancje Net al è un sisteme mondiâl viert a ducj di rêts conetudis di ordenadôrs che a comunichin tra di lôr par mieç dal standard Internet Protocol (IP). E je componude di tantis rêts comerciâls, academichis, domestichis e governativis plui piçulis. Internet al traspuarte diviersis informazions e servizis, come la pueste eletroniche, lis chats, lis pagjinis web e altris documents dal World Wide Web.
Al contrari dal pensîr comun, Internet e il World Wide Web no son sinonims: se Internet e je une colezion di rêts inter conetudis, leadis di fîi in ram, fibris otichis, e vie indevant, il Web e je une colezion di documents inter conetûts, colegâts di leams ipertestuâi e URLs.
La storie[cambie | modifiche il codiç]
Internet al è nassût intai agns Sessante pes esigjencis militârs dai Stâts Unîts: si jere tal plen de Vuere frede e si veve bisugne di une rêt che no fos centrâl, ma cun plui ponts di acès e che podès lâ indevant ancje se un dai siei elements al fos stât eliminât. Cheste prime rêt e cjapave il non di ARPANET e funzionave dome jentri dai Stâts Unîts; ae fin dai agns Setante si slargjà ancje a cualchi paîs european, e tal 1980, cu la definizion dal Transmission Control Protocol (TCP) e dal Internet Protocol (IP), lis basis ancjemò vuê de rêt, si fevele di Internet. Il World Wide Web, ch'al rapresente ce ch'o doprin principalmentri vuê in Internet, al nas uficialmentri tal 1992, cuant che il ricercjadôr dal CERN Tim Berners-Lee al definì il protocol HTTP (HyperText Transfer Protocol). Subit daspò di cheste date e vignì fûr il prin sgarfadôr (browser), Mosaic .
Principâi servizis disponibîi su Internet[cambie | modifiche il codiç]
- World Wide Web
- TCP/IP
- FTP (o ben File transfer Protocol)
- Gopher
- Pueste eletroniche (o Email)
- Liste di distribuzion
- Newsgroup
- Telnet
- Webcast
- File sharing (Condivision di file)


text:
Foto di Ranieri Furlan (FOTORF)
Dai 28 ai 31 di avost si è davuelte a Sant Denêl la cuarte edizion de «Fieste ladine», cu la partecipazion di rapresentancis de Svuizare fin al Friûl, passant pal Trentin. Un apontament che al à ancjemò di cressi e di cjatâ une dimension definide, ma che intant e à tirât dongje une buine presince di int, massime pai concierts vie pe serade. usiche duncje, ma ancje culture cu la presentazion de gnove edizion dal libri di pre Toni Beline «Siôr Santul» o la taule taronde sul dibatit culturâl in lenghe furlane par cure de Union Scritôrs Furlans.


text:
Ce sens di fastidi – piês, di ribelion – ae gnove che al confin di Gurize al è stât screât un grant portâl tricolôr. Cussì, intant che ducj a pensin a cemût salvâ la Europe, noaltris – anzit, lôr – a cjatin la ocasion par tirâ fûr, ancjemò une volte, la muse dal nazionalisim. Si viôt che a jerin ruspiôs parcè che no jerin plui lis stangjis cu la Slovenie, cu la Jugo, come che tancj di lôr a continuin a clamâle cun dispresi. E alore, a àn pensât ben di segnâ il teritori intune altre maniere: cuntun arc blanc, ros e vert. Ma grant, che si viodi di lontan, che a capissin la diference: culì si jentre in Italie, la sclave di Rome.
Une solfe di italianitât che si pues viodi ancje intun altri aspiet, chel de scuele. In dutis a rivin, simpri plui dispès, tancj di chei bêçs par iniziativis, par progjets che a tocjin la cuistion de Dalmazie, dai dispatriâts julians, de italianitât de Istrie e vie indenant. A sburtin dal ministeri par che i nestri fruts, i furlans, si sintin obleâts a pensâ a chei events, a chê storie tant che storie lôr.
Ma no je vere! Chel event dramatic, lis sôs conseguencis no son ereditât nestre e, soredut, no àn di vignî doprâts par invelegnâ i rapuarts cui popui che nus stan dongje. La mê impression e je che si stedi cirint di soreponi une storie dute taliane su chê furlane. Il risultât al è daûr de puarte: la legjitimazion de Vignesie Julie ancje sot il profîl storic. I frutins a dovaran savê dut su Triest liberade e nuie dal patriarcjât di Aquilee.
Dal rest, di simpri la Italie si è mote cussì viers il Friûl: Forum Julii e Cesar su ducj, la love capitoline sul plaçâl de basiliche, propit a Aquilee, e prime ancjemò la “biele” idee che Dante al veve dai furlans e de lôr lenghe.
Confins dal imperi si jere, e cussì o sin restâts tal cjâf dai nevôts di Cesar.
O sì, cualchi ricognossiment: ae “razza Piave”, cuant che a fasin confusion cul Nord Est. Al lavôr, cuant che a àn bisugne di molzi la vacje, ai alpins, se i covente cualchidun di mandâ a murî cidin.
Cheste la Italie dal arc di trionf, la stesse che no si sumie par nuie di scrivi il censiment par furlan. No dome, ma ti oblee a rispuindi par talian.
Chest “Cesarisim” al dure di tant timp, bastarès visâsi di Mussolini e de sô propagande. E je dentri la mentalitât dai Talians, cheste idee di jessi parsore di ducj. A son chei che a ordenin la pastesute a Parîs, che a sberlin dentri i museus e che no fasin la file, parcè che a son furbos.
Vino di stâur daur, di simiotâju? Ce vino di imparâ de lôr storie? Parcè si dovaressial passâ sot il lôr arc tricolôr, come un popul vinçût?
DREE VALCIC
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
Avrîl – PRIME PAGJINE – L’EDITORIÂL. I 75 agns de “Patrie” di ducj i furlans / L(I)NT AUTONOMISTE. Trê di Avrîl di Resurezion / PAGJINE 2 – Confront de ACLiF sul avignî dal furlan intai programs de RAI / INT DI CJARGNE. La passion di doi zimui e devente une aziende a Preon / PAGJINE 3 – SINDIC JO MAME. «La autonomie e je fuarce di guvier e no di proteste: e jude a aministrâ miôr» / PAGJINE 4 – FEMINIS FURLANIS FUARTIS. Paola Del Negro, une vite dedicade ai ecosistemis marins | Il profîl | Un ent unic in Italie, ancje tal belançament dal gjenar / PAGJINE 5 – PATRIARCJIS FÛR DAL ORDENARI. LA STORIE – Ulrì II “petenât” dal Dôs e fat presonîr a Vignesie / PATRIARCJIS FÛR DAL ORDENARI. I PROTAGONISCJ – Il sensâr de pâs tra il pape e l’imperadôr Barberosse / PAGJINE 6 – PAN E SALAM. Friûl: une patrie di blave / Bon tant che un toc di pan… però furlan! / PAGJINE 8 – FRIÛL EUROPE. Il PE ur gjave la imunitât ai catalans Puigdemont, Toni Comín e Clara Ponsatí / AUSTRIE. I boscs no son zone francje / SLOVENIE. Sorelûc di Ron Howard su la mont Cjanine / PAGJINE 9 – “Next Generation-UE”: nissune strategjie pal Friûl / FONDAZIONE FRIULI. Un jutori impuartant pe inovazion tes scuelis / FANTATS E FUTÛR. Cambiâ dispès lavôr nol è une condane, ma une ocasion / PAGJINE 10 – MUSICHE. Il fari e compositôr Alessandro Orologio a 470 agns de nassite / Riscuvierzi Orologio cumò: internet, bibliotechis e librariis / In onde su Telefriuli siet tocs dal Infier e dal Purgatori / PAGJINE 11 – LA TIERE E LA GREPIE. La ciespe di Cjistielgnûf te liste dai Prodots tradizionâi / LIBRIS SIMPRI BOGNS. Dario Zampa (par cure di) Une volte in Friûl, Udin, 1994-95 (volums 2 e 3) / ART TAL TAC. Insiemi te diversitât, cjantant par Furlan e Galês / PAGJINE 12 – IL FRIÛL VIODÛT DAI SCRITÔRS. Il voli di Boccaccio al è il prin a rindi justizie ai furlans / IL FRIÛL VIODÛT DAI SCRITÔRS. Il scritôr plui “pop” de Ete di Mieç //
*** I articui a son disponibii fracant sul titul. Buine leture


text:
#13 – 70 agns
Ven a stâi che i ai a pene finît setante agns.
E mi samee di jessi intun stret: di une bande îr, di chê altre vuê, e, plui lontan, e pûr dongje, doman.
E, intant, pensi al TIMP.
Timp une vôre lunc, se lu cjali indaûr: cetantis robis sucedudis, cetantis personis cognossudis, cetant di dut!
Timp curt, se lu cjali cui voi dal doman.
Di sigûr, il doman nol é ancjemò culì, e pûr lu disegni cun pinsîrs e vois, seneôse di chei biei, al profum di vite.
Ce saio, jo, di trop timp che il destin mi lasse?
Sai, jo o sai che e je dome cuistion di TIMP.
Chel orloi che al cor al cor al cor e no si ferme mai.
Fin che e rive chê Siore vistude di neri, ancje se a mi mi plâs pensâle in blanc.
Ma jo no mi met in spiete.
Vuei vivilu chel TIMP che mi reste: chel che al involuce, al strice, al sglonfe, al strissine, al cjape pal grop dal cûr.
Chel che al cjamine sore scarpis di sperance: di viodi ancjemò cressi i nevôts o pûr tornâ a viodi florî lis orchideis salvadiis. Chês che mi veve dât mê mari, tant timp indaûr, par plantâlis.
Eco, il TIMP.
Viôt, sì, o viôt ce che al cumbine sore la mê piel.
Come un tratôr cence fantasie, al lasse cumieris ator par dut.
Sigûr, no mi plasin, ma la ruede de vite e dîs che soi vecje.
I ai TIMP in regâl: «E ditu nuie?» mi rispuint bessole.
La vecjaie e je un TIMP fûr scuare, ma maraveôs.
Ogni zornade e podarès jessi la ultime e ogni sere in plui, eco che pensi a la Siore in blanc e la ringraci di no jessi passade des mês bandis.
La vecjaie e je un moment fuart e biél, parcè che no si sa trop che e dure.
A dî dute la veretât, un tic mi da fastidi, soredut cuant che jo o lei intai voi dai zovins: “Eco une vecje”.
Lu sai, parcè che ancje jo o disevi la stesse robe dai vecjos di une volte.
Eco ca, il TIMP.
No podìn fâ altri che volêi ben, ancje se al dûl par dut.
A 70 agns, vuê, jo fermi il TIMP par ringraciâ, no dome il Signôr, ma un tic ancje me, par vê simpri volût vivi in pâs, armonie, e cirint il biél in dut: ancje in te Siore in Blanc.
di ***
#1***


text:
03 settembre 2008
Chiara cu la Patrie
Cuant che jo e la Ninine i vin dit che la Redazion de Patrie e jere braurose di vêi puartât ben cun chê interviste, nus à ringraziât!
E noaltris o ringraziìn jê pe biele sodisfazion sportive che e à regalât a dut il Friûl!
3 commenti:
- Venusia ha detto...
-
Eh sì, propite une biele fieste! Un grazie a Chiara pe disponibilitât, che nus à ancje firmât i autografos! =)
- 3/9/08 23:51
- Simone Bressan ha detto...
-
tu sbaglis simpri:
quant che jo e la ninine, casualmentri, i vin dit...
e a me une copie?? O soi "Redazion" ancje jo!
Mandi biel
p.s: fati viodi, ogni tant!
- 5/9/08 17:34
- Christian Romanini ha detto...
-
Ustie! Simone, tu âs reson... o soi propit un mus! ;-)
dut câs la tô copie le ai in machine e te darai dome se si cjatìn a bevi alc! se no: nuie! :P
maman!
- 5/9/08 19:10


text:
IL TROI DE MEMORIE A SAMARDENCJE SORE TARCINT13 di Otubar 2011
Al è rivât il moment di incuintrâsi. Si cjatarìn domenie 6 di novembar dal 2011 as 3.00 dopo di misdì a Samardencje sore Tarcint in place devant de glesie par fâ insieme IL TROI DE MEMORIE un percors in companie di 120 anconis li che la int di Samardencje e conte de storie, de culture, de mitologjie furlane, di mistîrs, usancis e vite di paîs.
Al sarà nestre guide il mestri Aldo Micco. In câs di ploe, in alternative, si darìn dongje a Nimis te glesie di S. Gjervâs li che bons. Rizieri De Tina nus presentarà storie e art di chê impuartante glesie romaniche


text:
Joi, ce timps bruts!01 di Zenâr 2004
La glesie e à une sô vision de storie e dal timp. Nissune marivee che e vedi ancje une sô division e un so lunari, che al varès di corispuindi no tant al soreli fisic ma al soreli spirtuâl, a Crist e al so misteri di salvece. Di li il fat che lan al scomence cu lAvent e al finis cu la fin dal Timp ordenari. E pe fin dal an liturgjic la glesie nus fâs lei i tocs escatologjics o apocalitics, ven a stâi chei che a rivuardin lis ultimis liendis dal timp creât (i novissims) e a tirin vie il vêl sul misteri de fin. Che al è un misteri di dolôr e di spavent, come che al è stât biel e sflandorôs linizi. Paraltri si podaressial doprâ paragons e mûts di fevelâ diferents?
Il savoltament dal cîl, cun chest oscurament e disastro cosmic, al è compagnât dal savoltament morâl, dal oscurament des cussiencis e dai disastros dai oms. Insome a saran timps bruts, di grande tribulazion, i piês. Lu dîs Denêl (12,1) e i fâs revoc ancje la Sibile.
E dai timps bruts che nus tocje di vivi, plui di un e di doi a fevelin, spaventâts, de fin dal mont. O sin rivâts, che piês di cussì no pò lâ!.
Cjalant e scoltant, o podarès ancje jessi dacuardi. Il scrupul mi ven cuant che o pensi a mê mari, che e diseve la stesse robe, e le veve sintude di mê none, che le veve sintude di mê ave.
Alore o conclût che no esistin timps biei e che la fin e je scomençade di cuant che al è scomençât il mont. Come che la muart e scomence in chê dì che si nas. Il rifâsi a un timp furtunât, simpri daûr di nô e mai denant, al pò jessi tant une pore a frontâ il timp che o vin sot man, lunic nestri, che une gole inconfessade di tornâ te panze de mari, là che o jerin sigûrs e protezûts, ma no vîfs di vite autentiche. Difat la nature nus à butâts fûr dopo nûf mês, come che si bute fûr de cove la canae pegre e durmione.
O ai fevelât di timps bruts. Ma ancje chest al è un tiermin relatîf, parcè che lom al è pluridimensionât. Se i va ben di une bande, i va mâl di chê altre, come il timp che, sal plûf tun puest, al è soreli in altrò. Cussì se e je grivie pal cjâf, e pò lâ ben pal stomi e, se lart e vai, a ridin i gjostrârs e i plaçarûi. Nancje la vuere no je mâl par ducj. Difat chei che a vendin bombis e cassis a prein che e duri. Par dî che nol esist un timp ideâl. Se e je mâl la miserie, no je miôr la massepassuderie; e se si scanisi a lâ a pît, no si è mancul stracs lant cu la machigne.
Stin dome atents che i timps bruts no sedin un alibi par no fâ nuie e par ruvinâju inmò di plui. Parcè che nô o sin paris e fîs dal timp, tal sens che nus fâs e lu fasìn. Ma al reste simpri un spazi pe libertât e pe responsabilitât. Cui aial dit che in timps di inmoralitât, superficialitât, egoisim, omologazion, un nol puedi jessi morâl, profont, disponibil, alternatîf?
I cristians no sono come i ûfs, che a valin di plui propit cuant che and è pôcs? Ce grande ocasion, alore, pe int buine e libare, di restâ fedele a Diu e ai valôrs e di jessi un segnâl di sperance tun mont disperât e disperant, une stele che e lûs tun cîl dut fumul!
Jo no sarai a viodi un cîl cence soreli e cence lune e cence stelis (Gl 2,10). Ma fin che o varai ator di me cualchi anime buine che mi fâs lûs e mi segne la strade come che lis stelis le segnavin ai marinârs, tal gno cûr no murarà la sperance e no pierdarai il sium e la serenitât pai çavareaments apocalitics.


text:
La sgrife di Vignesie
Fintremai che i principâts feudâi da la alte Italie si jerin tignûts poiâts daprûf dai imperadôrs, Vignesie e veve scugnût contentâsi di svuatarâ tes sôs aghis e di traficâ par mâr cui bizantins e cun sarasins. Cun lôr e veve fat afarons, e jere deventade siore, e veve taponât di marmul e di mosaics di aur la fanghere de sô langune; ma no veve vût ni armis ni soldâts ni pratiche par pitufâsi cu la feramente dai esercits todescs. Ancje il patriarcjât nestri al jere stât sigûr di chê bande: juste su lis cuestis da la Istrie, indulà che ai bastiments di Vignesie ur leve ben di podêsi poiâ, e jere stade cualchi barufe e, dopo des barufis, cualchi pat. I patriarcjis talians, masse lontans e masse indafarâts in altris facendis, no vevin bacilât trop di tignî dure chê striche di tiere clapigne, cence risorsis par lôr, e a vevin lassât che Vignesie e poiàs la sgrife dal so leon parsore.
Ma dal Tresinte l’Imperi al jere in plene babilonie, il partît papalin si slargjave fin sot lis monts e i talians a cjapavin pît ogni dì di plui ancje des nestris bandis. Al jere il moment just par Vignesie di saltâ fûr dal so paltan e di meti la çate sul dûr. E començà cu lis tieris plui dongje, spietant cun pazience che i vignìs il dret di rivâ plui in ca.
Par fortune de Furlanie, dopo une file di patriarcjis che no varessin tignût dûr trop a lunc, a’ndi capitarin doi di chei dai comedons di fier: il francês Bertrant di Saint Geniès e il todesc Marcuart di Randeck. A forin i ultins doi umigns di ses che a vebin guviernât il Friûl. Bertrant al rivà chenti vieli di etât, ma no di spirt e, in vincj agns che al durà ancjemò, nol si cjapà un moment di padin (1). Al mostrâ chel stes calôr e chê stesse fuarce tal guvier spirituâl e temporâl dal patriarcjât: il pastorâl e la spade i stevin ben in man, cence diference. Cuintri Vignesie e cuintri l’imperadôr Luduì di Baviere, cuintri i siôrs de Scjale parons di Verone e i conts di Gurize e i duchis di Carinzie, cuintri ducj i prepotents difûr e di dentri si batè tant che un leon.
Al governà il Friûl come sovran indipendent, cjalant nome al interès de sô int; e cundut che al fo simpri dûr e salt te sô strade, dopo che i nemîs che lui al veve tantis voltis pestâts, a rivarin adore di sassinâlu sul plan de Richinvelde, i Furlans lu venerarin come un sant.
Marcuart di Randeck al jere cressût tai pastiçs de politiche ingredeose di Luduì di Baviere e di Carli IV di Lussemburc: al jere un om che la saveve lungje e che al veve navigât une vore tes aghis turbidis de diplomazie. Ancje lui al tignì duris lis brenis dal guvier, si mostrà risolût cuintri la furbarie dai aversaris, ma simpri rispietôs de autoritât dal Parlament furlan. Al fasè meti adun e al promulgà lis “Costituzions de Patrie dal Friûl” che a forin il nestri codiç fintremai ae vignude di Napoleon. Al induvinà lis intenzions di Vignesie e al fo un dai plui cjalts fautôrs di chê leghe cuintri di jê che, tra il 1378 e il 1381, e fasè plui di une volte disbassâ il cjâf ae Regjine dai Mârs. Cun cheste vuere al rivà adore di tornâ a cjapâ Triest e i antîcs dirits su la Istrie.
Ma si pues dî che e fo cheste la ultime sflameade de nestre indipendence. Vignesie no perdonà plui ai furlans lis sgnesulis cjapadis in chê vuere, e a pene muart il patriarcje Marcuart, profitantsi dai pastiçs nassûts par vie di Filip di Alençon (che i furlans no volerin vêlu come patriarcje comendatari) e par vie di Zuan di Moravie (che nol savè cjapâju pal lôr viers) e tacà a furducjâ sot vie, cuntune politiche paziente e sutile, par disponisi a meti il Friûl sot la sô dominazion, in maniere di no vê plui pôre di lui.
La fin dal Patriarcjât
Par une cuarantine di agns, la politiche di Vignesie – si scuen dîlu – e fo paziente e furbe. No ‘ndi voleve tropis a ocupâ il Friûl in chê volte de vuere disastrose pal patriarcje di Alençon (1381-1394) o sot il guvier di Zuan di Moravie (1388-1394) o in altris ocasions; ma une azion direte di Vignesie e varès dal sigûr dismots i scrupui di Rome e dal imperadôr e lis gjelosiis dai Visconts, dai Fiorentins, di Verone. Il Friûl al jere un dai unics stâts eclesiastics in Italie e un dai plui impuartants principâts feudâi: Rome e l’Imperi no lu varessin lassât restâ intes mans di Vignesie cussì pes matis. Si pues crodi che la Serenissime e vebi pensât di spietâ che il piruç madûr al colàs di bessôl, contentantsi di dâ, ogni tant, une scjassadine al piruçâr
I Savorgnans a forin la sô sgrife e i siei agjents intal patriarcjât; Udin al jere, si pues dî, intes mans dai Savorgnans in chei moments burascjôs, e al ubidì aes diretivis che a vignivin di chê bande, in chel mentri che altris comunitâts, come Cividât, Glemone, Tumieç, a mostrarin di capî plui ben la situazion e di volê passâ parsore di cualchi diference, tratantsi di salvâ l’indipendence dal Friûl.
Cussì a passarin i agns tra vueris di cjistielans e di Comunitâts pro o cuintri i patriarcjis e tra di lôr, indulà che lis risorsis de regjon, la fuarce, la pazience de int a forin straçadis; lis tavielis devastadis; i racolts lâts malementri; purtrop vilis o cjistiei brusâts; une vore di int muarte; ogni ricjece scomparide par man des masnadis di soldadats di venture che a corevin ca e là pe regjon. Vignesie e cirive simpri di vê un arbitrât fra i contindints par imponi condizions daûr i siei plans, e Udin cui Savorgnans i tignivin man. Cussì, plancut plancut, e faseve valê la sô autoritât e la sô volontât in dutis lis nestris facendis. A tignî turbidis lis aghis a judavin ancje i conts di Gurize e i Cararês di Padue.
Si rivà, tra balfueriis di ogni fate, fintremai al 1417. In chel moment la Glesie e jere dute sbregade par vie de Sisme ocidentâl: a jerin trê papis e nissun al capive cuâl che al jere chel just; il Concili di Costanze al jere indafarât a disgredeâ il glimuç e nol veve timp di abadâ a rognis di altri gjenar. Sigjismont di Lussemburc, re di Ongjarie, nol rivave adore di fâsi ricognossi imperadôr cuintri so fradi Vincislau e so cusin Jost, e al veve il so dafâ par vie di une rivolte religjose in Moravie. Patriarcje di Aquilee al jere Luduì di Teck nomenât dal re Sigjismont, ma no confermât ancjemò di nissun pape: al veve cirût altris dôs voltis di deventâ patriarcje e nol jere nancje predi. La sô politiche, cence direzion nete, cence inteligjence, cence risoluzion, e restà in sostance leade daprûf di Sigjismont, che nol veve timp ni mieç di sostignîlu avonde, imberdeât come che al jere in mil imbrois (2).
Vignesie e pensà che al fos rivât il moment bon par slungjâ la çate. Cu la scuse che il gnûf patriarcje al jere in leghe cun Sigjismont e Sigjismont al jere in vuere cun jê, e tacà l’invasion dal teritori patriarcjâl. No fo une imprese tant facile: i Furlans – Comunitâts e cjistielants – judâts a tratis dal cont di Ortemburc e da cualchi trop di Ongjarês, a tignirin dûr fintremai che ur vanzà flât. Il patriarcje, scjampât a cori daûr dal re par vê jutori, ju lassà tai pastiçs. Cussì tra la vierte e l’istât dal 1420, a un a un, cjistiei e paîs a scugnirin molâ. Ogni cjistielan e ogni Comunitât al tratà cun Vignesie par so cont: i cjistielans a domandarin il ricognossiment des lôr prerogativis, lis Comunitâts il mantigniment dai lôr statûts, il Parlament la conservazion dai siei dirits e regolaments. Vignesie e prometè dut, fasintsi paiâ grassis indenitâts di cui che nol voleve jessi sachizât dai siei soldâts.
Cui 3 di Otubar di chel an malandret, e colave la ultime resistence a Plêf di Cjadovri e la indipendence dal Friûl e finive, dopo vot secui e mieç di vite (578 – 1420). I Furlans, obleâts a pleâsi, salacor a pensavin che si tratàs di une burascje di passaç, come che a’ndi vevin provadis altris; invezit no cjatarin plui la fate di dreçâsi: Vignesie ju tignì sot par plui di trê secui e mieç, e dopo si derin di volte altris parons.
I CLASSICS. 9 – CUINTRISTORIE DAL FRIÛL La albe de nestre Patrie............
La sgrife di Vignesie


text:
Pat di Açâl
Il pat di Açâl al fo un acuart jenfri i guviers di Italie e Gjermanie, firmât il 22 di Mai dal 1939 da Galeazzo Ciano e Joachim von Ribbentrop.
Il pat al obleave a une aleance, tal câs di minacis internazionâls, di jutori imediât e supuart militâr tal câs di vuere; in plui, nissune des parts a varès podût firmâ la pâs cence l'acuart de altre. Al rivuardave ancje une colaborazion te produzion vuerescje e tal cjamp militâr. Il pat al veve tal principi une validitât di dîs agns.
Il Pat di Açâl al jere fondât su la assunzion che la vuere e sarès scomençade tal zîr di trê agns. Cuant che la Gjermanie e inizià il conflit, tal mês di Setembar dal 1939, il Ream de Italie nol jere ancjemò pront a a lâ in bataie, e al vei dificoltât a tignî fede a lis sôs obleazions; par la Italie il conflit al scomençà tal Jugn 1940 cuntune falide invasion de France meridionâl. Uns membris dal guvier talian, comprendût il firmatari Ciano, a si jerin oponûts al pat.


text:
Teatri furlan
Il teatri in lenghe furlane al nas avonde tart rispiet aes altris formis artistichis de marilenghe. Dut cas di lunc dal XX secul al si svilupe simpri di plui e al dì di vuê o vin ancje des compagniis profesionistichis.
Storie[cambie | modifiche il codiç]
Il ritart de nassite dal teatri furlan[cambie | modifiche il codiç]
Lis primis oparis che a podaressin vê une rapresentazion teatrâl a son dal '600 di Ermes di Colorêt, si trate di cualchi dialic tant che Contrast fra Carneval e Cresime, Di une chitine cul confessôr e Pascute e Macor. Chestis oparis a restarin dome scritis. Par viodi un teatri par furlan si à di spietâ il XIX secul. Lis resons par cui in Friûl nol è nassût prime un teatri par furlan a son diviersis e leadis a motîfs storics e politics. La sotanance sot Vignesie a fasè in mût che il furlan al vignedi pôc doprât dai sorestants. A Udin la prime sale par oparis teatrâls a fò screade nome intal 1601 ma, fûr che par cualchi spetacul par Talian o par Venit a vignive doprade sore dut par bai e musiche.
Intal jenfri che in tantis zonis de Europe, partint de Italie, si difont la Commedia dell'Arte, il Friûl, sotan e emargjinât, al viôt nome i spetacui di cualchi companie venite. No nassin cussì ni mistirants ni autôrs locâi che sedin bogns, magari ancje par talian o par venit, di rapresentà la vite dal timp.
La nassite de comedie furlane[cambie | modifiche il codiç]
Bisugnarà spietà il 1800 e la dominazion austriache par viodi la nassite de comedie in marilenghe. La prime opare dute par furlan e je di Pieri Çorut che intal 1847 al scrîf Il trovatore Antonio Tamburo. E je une comedie cun tocs musicai, dute par furlan che e vierç la strade a dute une schirie di autôrs. Pacifico Valussi, Francesco Leitenburg, Giuseppe Edoardo Lazzerini, Francesco Nascimbeni e Caterina Percoto. Lis storiis a son di solit legris, di ambient contadin e cun finalitât moralistichis. Cul gnûf secul a scomencin a nassi diviersis companiis teatrâls diletantistichis, spes intes parochiis. La filologjiche, nassude tal 1919, e comence a fâ dai concors teatrâi. I autôrs de prime part dal secul a son Bruno Pellarini, Giuseppe Marinoni, Ercole Carletti, Arturo Feruglio, Maria Gioitti del Monaco, Anna Fabris, Costantino Smaniotto, Lea D'Orlandi, Pietro Someda de Marco. Lis oparis a continuin, come storiis e ambientazion, intal gust dal '800. In chest mût a plasin une vore a la int ma a restin lontanis dai trois plui modernis che al sta cjapant il teatri european dal timp.
Il secont dopovuere[cambie | modifiche il codiç]
Ancje se a si continue a là daur de tradizion za intai prins agns dal dopovuere si scomencin a viodi i segnai di une schirie di autôrs plui modernis. Se Guido Michelutti al è plui tradizionâl lis oparis di Renato Appi, Alviero Negro e Lelo Cjanton a rivin a tocjâ tematichis mancul sieradis.
I Turcs tal Friûl[cambie | modifiche il codiç]
Intal 1976 a ven publicade I Turcs tal Friûl, opare zovanîl di Pasolini, scrite intal 1944. Chest al è considerât il test plui alt scrit in marilenghe, i soi moments lirics che a ricuardin la tragjedie greche, a mostrin la bravure che Pasolini al mostrarà intai agns seguitîfs. Se di une bande l'opare e reste isolade dal rest de scriture dai tescj furlans la rapresentazion che al fasarà il regjist Elio De Capitani intai agns 90 al tirà su une gnove gjenerazion di teatrants e di spetatôrs furlans.
La fin dal XX secul[cambie | modifiche il codiç]
Sul finì dal secul si viôt une incressite dal teatri furlan cuntun grant numar di compagniis teatrâls gnovis. Dal 1987 l'associazion teatrâl furlane a inmanee un concors leterali bienâl che al devente un stimul par autôrs come Gianni Gregoricchio, Giovanni Morsan, Alberto Luchini, Roberto Ongaro, Luciano Rocco, Paolo Sartori, Carlo Tolazzi, don Pietro Biasatti. Il gnûf mileni si vierç cuntune opare une vore significative su la vite des feminis in Friûl al inizi dal '900; Bigatis di Elio Bartolini e Paolo Patui. In chest periodi a son ancje dute une schirie di traduzions dai grancj autôrs mondiâi tant che Goldoni, Pirandello, Moliere, Cechov e v.i. Cui agns '80 a nassin ancje lis primis companiis teatrâls profesionistichis come il Teatro Incerto (Claudio Moretti, Fabiano Fantini, Elvio Scruzzi). Tal 1988 e nas la Civica accademia d'arte drammatica Nico Pepe, dai soi cors a vegnin fûr i atôrs de Academia de Gli Sventati.
Bibliografie[cambie | modifiche il codiç]
- Il teatro in lingua friulana, di Luca Zoratti in Friulano Lingua viva, Udin 2006
- Appunti per la storia del teatro friulano, Someda de Marco in Sot la Nape, 1 (1963)
- Il teatro in prosa, Nico Pepe in Enciclopedia tematica del Friuli Venezia Giulia


text:
Corneli Cels
Aul Corneli Cels (par latin Aulus Cornelius Celsus; I secul) fo un studiôs antîc roman.
La vite[cambie | modifiche il codiç]
Si navighe tal scûr: no si sa ben nancje cuant che al è vivût, ancje se al somearès sot Tiberi.
Lis Artes[cambie | modifiche il codiç]
Al scrivè une opare enciclopediche, lis Artes, là che la sezion plui longje, e forsit ancje chê scrite cun plui competence e la uniche che e sedi rivade fin a noaltris, jere dedicade ae medisine. Il stîl è sempliç e clâr, armoniôs e elegant.
La sô scuele mediche jere chê di Ipocrat. Di Cels a cjapin non trê antighis tecnichis medichis: il metodi di Cels, par tirâ vie i calcui de vissie (si faseve un sclap tra la busignele e la vergogne e si sburtavin fûr par là lis pieris cuntun dêt impirât tal posteriôr), la amputazion a la Cels e la plastiche a la Cels.
Bibliografie[cambie | modifiche il codiç]
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternis[cambie | modifiche il codiç]
- Celso, Aulo Cornelio, treccani.it (de Enciclopedia italiana dal 1931)
- Celso, Aulo Cornelio, treccani.it (dal Dizionario di medicina dal 2010)


text:
La visite dal president de republiche Giorgio Napolitano e à marcât trop indaûr che e je inmò la nestre classe politiche a proposit di tutele dai dirits linguistics. E je stade la visite sui temis de resistence e de inovazion: a Udin pe universitât e pe vision dal film Carnia1944; a Faedis par ricuardâ Porzûs; a Dieç pe mostre dal comitât di Sant Florian; a Glemone pal aniversari dal Taramot; a Cjargnà pe visite al templi de vitimis des vueris; a Pordenon cun visite smiezade par vie de emergjence dal taramot in Emilie.
Ma in cont di dirits linguistics nissun sorestant al à olsât fâ peraule. Dome un incuintri cu lis associazions slovenis a Vençon; un apel dal president de Provincie di Udin Pietro Fontanini pe introduzion dal furlan in Rai e la buine volontât di Cristiano Shaurli, sindic PD dal Comun di Faedis, che al à consegnade une letare dal Comitât 482 al President par che si fâsi garant de Costituzion che al articul 6 e tutele lis minorancis linguistichis de Republiche.
Pal rest, ducj cidins. E intant Radio Onde Furlane si cjate a scugnî mandâ a cjase un gjornalist parcè che no rive plui a stâ dentri tes spesis, par fâ un servizi public che nissun altri al fâs, cun passe il 70% des trasmissions realizadis par furlan.
E je vere: e je la crisi. Ma no produsie economie ancje la Cooperative di Informazion Furlane che e da un stipendi a 7 di lôr, cence contâ l’indot fat di produzions musicâls, leterariis e di progjets tes scuelis?
Forsit la Republiche ise fondade su lavôrs di serie A e lavôrs di serie B? ■
Redazion
TUTELE. Ducj, o cuasit, cidins sui dirits linguistics............
La visite dal president de republiche Giorgio Napolitano e à marcât trop indaûr che e je inmò la nestre classe politiche a proposit di tutele dai dirits linguistics. E je stade la visite sui temis de resistence e de inovazion: a Udin pe universitât e pe vision dal film Carnia1944; a Faedis par ricuardâ Porzûs; a Dieç pe mostre dal comitât di Sant Florian; a Glemone pal aniversari dal Taramot; a Cjargnà pe visite al templi de vitimis des vueris; a Pordenon cun visite smiezade par vie de emergjence dal taramot in Emilie.


text:
E cumò sai pain di lôr sachete,
baste no pierdiju
«Plui che un lavôr codificât, chel dal sportelist pal furlan al è une passion, si à di costruîlu dì par dì cul teritori». Dulà che a funzionin pardabon, i sportei pe lenghe furlane a àn chest spirt. Nus al conte Serena Fogolini, sporteliste pal furlan dal 2016. E à operât a Basilian, te Provincie di Gurize fin ae sô sopression e al Cirf de Universitât di Udin. Cumò e je impegnade intal sportel associât dai Comuns di Cjarlins, Gonârs, Muçane, Porpêt, Prissinins e San Zorç di Noiâr, dulà che i fonts pe marilenghe no son stâts doprâts par “stropâ” lis busis dal personâl des aministrazions comunâls.
No si trate dome di stâ a spietâ in municipi lis domandis de aministrazion comunâl o des associazions: il sportel pe lenghe furlane al è un strument atîf di promozion sul teritori. «O ai vût simpri la fortune di lavorâ cun aministrazions che mi àn sburtade a lâ fûr e a fâ ativitât sul teritori – e conte Fogolini -. No stin sentâts suntune cjadree, ma o intiessìn colaborazions cu lis associazions, cu lis scuelis, cirint di jessi spieli di ce che al esprim il contest teritoriâl là che si lavore. Dispès lis iniziativis a nassin des particolaritâts culturâls dal lûc, o a cjapin ispirazion di un personaç vivût o di un acjadiment sucedût intal ambit gjeografic là che si lavore. Par esempli, cuant che o jeri a Basilian, cui fantats des scuelis o ai organizât “Emozions di ingjustri” par ricuardâ pre Antoni Beline a 10 agns de muart, intant che plui di resint al à vût tant sucès, cun plui di 70 partecipants, il concors “Vôs de Basse” intai comuns di Cjarlins, Gonârs, Muçane, Porpêt, Prissinins e San Zorç di Noiâr. O pûr, a son lis scuelis a domandâ une colaborazion par evidenziâ un fat storic, tant che par esempli il cjamp di concentrament di Gonârs. Al è un lavôr che si invente dì par dì parcè che al cîr di sodisfâ dutis lis esigjencis dal teritori, che no mancjin».
Il riferiment centrâl al è simpri il Comun, che al autorize dutis lis ativitâts; a ogni mût, chês origjinadis de istituzion «a son plui o mancul il 40 par cent, cuintri un 60 par cent che a àn origjin teritoriâl – e valute Fogolini -. E il Comun al è fondamentâl ancje pal finanziament dai sportei che a son fûr de rêt ARLeF e che no puedin acedi plui ai finanziaments de leç 482/99. La consulence linguistiche ufierte de ARLeF e je tant impuartante, ma al va sotlineât il merit dai Comuns che a àn decidût cun fonts propris di continuâ a fâ funzionâ sportei che a son catalizadôrs di progjets culturâi che a nassin dal teritori. No son dôs realtât in contrast, ma complementârs».
Francesca Battistutta e lavore invezit tant che sporteliste pal furlan tal Comun di Remanzâs, in plui che intal sportel intercomunâl de Basse furlane. «O ai cheste incarghe di 3 agns – e conte Francesca -, associade ancje al Comun di Muimans fin al an passât, cuant che si son esaurîts i fonts de leç 482 e il sôl Comun di Remanzâs al à decidût di continuâ metint fonts propris. Insiemi ai 6 Comuns che a finanziin il sportel associât de Basse furlane, al è l’unic che al à decidût di invistî sul furlan parcè che e je une sensibilitât fuarte par ce che al tocje la nestre lenghe e la nestre culture. Il sportel al è viert di tancj agns, e cuant che o soi rivade o ai cjatât un sostrât tant sensibil cuntune cognossince difondude sul teritori des potenzialitâts che al à un sportel pe lenghe furlane. Une storie di sucès là che, in maniere palese, la sensibilitât culturâl des aministrazions che si son dadis la volte si è maridade cu lis capacitâts di animazion teritoriâl di cui che intai agns al à lavorât tal sportel. Cheste centralitât e je testemoneade ancje de sede: intal palaç municipâl tal prin plan, in bande di ducj chei altris uficis comunâi vierts al public di matine.
Il sportel al è viert dome di joibe, ma mi disin che a son personis che mi cirin ancje in chei altris dîs».
Cualis sono lis domandis plui frecuentis? «Lis personis a domandin soredut informazions su la lenghe furlane – e evidenzie Battistutta -, sul miorament de grafie e par jessi compagnadis inte scriture di libris, poesiis e vie indevant, e po e je la ricercje di libris e supuarts multimediâi pal ûs de marilenghe. E je tante curiositât su la proprie lenghe e culture, e si domande dispès une vuide par jessi judâts a passâ de lenghe fevelade a di chê scrite. Par esempli, o ai judât i letôrs volontaris de biblioteche di Remanzâs a introdusi intai lôr programs pai fruts storiis par furlan, doprant lis tantis produzions de editorie pe infanzie in marilenghe».❚
Roberto Pensa


text:
So pari e mê mari a jerin fradis intune famee di 12 fîs. Lui dal ’40 e jo dal ’49 o vin vût, come tancj, il destin di jessi clamâts come i nonos: Josef e Antoni. E, stant che si nas piçui, o sin deventâts Bepino e Tonino.
Tai miei ricuarts al è simpri stât seminarist. Di fat, al è jentrât in seminari che o jeri in asîl e al è deventât predi che o jeri fantacin. Lu viodevi pal plui cualchi sabide e domenie, che al vignive in paîs a dâ une man al plevan, e, po dopo, vie pes vacancis.
Dongje di jessi so cusin o jeri ancje zagut e mal visi simpri in ativitât passionade, vûstu par animâ la liturgjie, vûstu par tignî ben lis robis de glesie. Nol jere parament, cjandelîr, standart che al fos lassât malsestât. E alore tu lu cjatavis in sagristie in zenoglon a sfreâ cuntune mieze cevole la tele dai standarts, o ben, a russâ cun cinise e asêt i cjandelîrs arzentâts. Al jere inmagât di musiche, cjant, art e bielece.
Inamorât de nestre glesie di Sant Stiefin tal cimitieri, a Remanzâs, tu lu viodevis sentât sul muret cun cjarte e lapis a dissegnâ sot di ogni forme chel biel monument.
O vevin une agne che e jere lade a marît a Vignesie e che nus tignive a cjase sô ogni tant par cualchi zornade. Mi ven ancjemò mâl di gjambis a pensâ a tropis corsis par puints, cjampiei e fondamentis par lâ a viodi magari dome un cuadri di Tintoretto intune glesie “periferiche”, che, “par lâ a Sant Marc o tal Palaç Ducâl, tu puedis lâ di bessôl, vuidât di un libri”. Mi visi di une volte che mi à menât te abazie di Sant Zorç, là che al à clamât un benedetin, che insiemi si àn metût a fevelâ di musiche cuntune passion mai viodude. Plui indevant o ai savût che chel benedetin al jere Pelegrin Ernetti, grant studiôs di musiche antighe, che Bepino al veve frecuentât cun lui cualchi cors e che insiemi a jerin deventâts forsit i plui grancj studiôs dal cjant patriarcjin. Cence di lui, mi varessie vignude la passion pe storie e pe art che mi cjati intorsi? No isal avonde par vêi agrât?
di Antoni Buiani


text:
situazion gjenerâl
Une depression su la Europe centriocidentâl al favorìs su la regjon l'aflùs di corints umidis di Sudest a cuote alte, intant che la presince di un anticiclon su la Europe orientâl determinazion l'aflùs di corints nordorientâls intai strâts bas. Lunis la rivade di une depression svelte e di un front atlantic a provocaran ancjemò instabilitât.
previsions
Domenie 04 Dicembar
emission: 03-12-2022 13:21 CET
Cîl dut innulât, cun ploie difondude in gjenar moderade, forsit ancje bondantis. e soflarà Buere moderade, plui fuarte a Triest di matine.
Lunis 05 Dicembar
emission: 03-12-2022 13:21 CET
Pal plui cîl dut innulât, dopo une polse di matine, vie pal dì e sarà probabilitât di ploie moderade o bondante, forsit ancje in forme di temporâl. Al soflarà aiar di Sud moderât. Di sere e vie pe gnot e podarà jessi la formazion di fumatele o fumate in planure.
Martars 06 Dicembar
emission: 03-12-2022 13:38 CET
A buinore a podaran restâ ancjemò un pôcs di nûi, soredut su lis zonis orientâls; vie pal dì in gjenar pôcs nûi in mont, pôcs nûi o variabil su la planure e su la marine. Formazion pussibile di fumate o fumatele su la planure vie pe gnot.
tindince par Miercus 07 Dicembar
emission: 03-12-2022 13:38 CET
In gjenar pôcs nûi in mont, pôcs nûi o variabil su la planure e su la marine. Formazion pussibile di fumate o fumatele su la planure vie pe gnot. su lis monts a cuote alte al soflarà aiar di Sudovest moderât.
maree Grado
plui detais su venezia.isprambiente.it
maree Venezia
plui detais su www.comune.venezia.it/maree
webcam


text:
Sport
Il Sport al è une batarie di ativâts, in gjenar fisichis, fatis par fins ricreatîfs: par competi, par divertisi, par miorâsi o par altris motîfs. Ancje dome cjalâ un event sportîf al è une robe che al pues puartâ gjoldiment. Lis divisions principâls a son in sport a scuadris, o sport individuâl, e in sport agonistic o diletantistic. E je une des ativitâts plui vieris praticadis dai oms.
Le peraule al ven dal inglês sport, che al ven a sô volte dal francês deport, che al vûl dî divertiment, distrazion.
Sports plui cognossûts[cambie | modifiche il codiç]
- Balon
- Basket o Bale tal zei
- Volley
- Rugby league [1]
- Sports motoristics
- Schi
- Nadâ
- Ciclisim
- Arcierie o Tirâ cun l'arc
Sportivitât[cambie | modifiche il codiç]
Leât ae idee di sport al è il concet di sportivitât, dispès identificât cu la frase di Pierre De Coubertin l'impuartant al è partecipâ. Cheste idee e riunìs i ideâls di cortesie, onestât, moderazion cuant sei se si piert sei se si vinç.
Politiche e sport[cambie | modifiche il codiç]
Spes sport e politiche a son stâts plui leâts di ce che a dovaressin jessi: i esemplis pi famôs a son tal periodi dal apartheid in Sud Afriche e lis Olimpiadis organizadis tal 1936 a Berlin par celebrâ la Gjermanie nazionalsocialiste.
Sport e art[cambie | modifiche il codiç]
Spes al è dificil distingui tra sport e art: il patinaç sul glaç al riunìs elements di ducj e dôs lis areis; ancje une vore di sports origjinaris dal Asie no son separabai des parts tradizionâls e artistichis.


text:
Aromai, cjatâ alc di scrit par furlan su Internet al è avonde facil. Fintremai il sît internet de Regjon Autonome Friûl VJ al à alc di scrit in marilenghe, ancje se al è stât un dai ultins a fâlu.
Ma isal simpri stât cussì? La rispueste e je scontade: clâr che no. Provait a imagjinâsi voaltris cuant che o vês tacât a navigâ te rêt des rêts (o vuate des vuatis…). Dîs agns indaûr (in timps «internetians», une ete gjeologjiche!) us someino avonde? Po ben, za in chê volte al jere pussibil cjatâ alc di furlan su internet.
Al jere il 1996, cuant che te Cooperative di Informazion Furlane, editore di Radio Onde Furlane, si decidè di meti adun il progjet par inviâ la ativitât de radio te rêt telematiche.
INFORMATIZAZION_Chel periodi al jere une vore ferbint par chel che al rivuarde la infomatizazion de cooperative. Un prin pas inte direzion de informatizazion dai procès produtîfs de cooperative al jere stât chel di bandonâ la gjestion mecaniche de metude in onde dal palinsest radiofonic (midiant struments tant che regjistradôrs a cassetis, letôrs a bobinis e v.i., che a compuartavin un grum di ativitât manuâl), par passâ a une gjestion automatizade, doprant softwars specifics pes radios: dute la musiche, la publicitât e lis siglis dai programs a forin digjitalizadis.
In chê ocasion, si tacà a lavorâ ancje par vê une presince tal web cun pagjinis informativis e cuntun spazi dedicât ae interazion cui navigadôrs dal web par mieç di un forum. Al è propit in chel an che al ven regjistrât il domini www.friul.it, cun spazis informatîf su la storie de Radio, su la sô struture, su lis finalitâts de sô ativitât, sul palinsest, e sui colaboradôrs (fig.1 e 2). Un spot radiofonic al comunicave ai scoltadôrs la publicazion dal sît internet, che al è stât il prin – e par tancj agns ancje l’unic – par furlan.
IL BOLETIN_Di li a pôc, al partì ancje un progjet di publicazion di un boletin eletronic par comunicâ cui scoltadôrs/letôrs su tematichis leadis ae ativitât de Cooperative di Informazion Furlane (fig.3 e 4).
Po dopo, a rivarin ancje la publicazion dal telegjornâl (sì, agns prime che al nassès youtube.com!) e la trasmission in streaming dal segnâl radiofonic in internet, rivant a fâ discuvierzi la radio ancje a chei che par cuistions gjeografichis no podevin scoltâle.
Ancje chest progjet al reste un segnâl de vivarositât dal «ambient» de radio, une vore atent ai segnâi di novitât, a capî lis potenzialitâts di gnûfs struments di comunicazion e a doprâju.
Stefano Devoti
________________________________________
La «machine dal timp» virtuâl
Al è probabil che i plui esperts navigadôrs dal web a vedin za vût mût di consultâlu, ma dal sigûr in tancj no lu àn ancjemò cognossût: o stin fevelant de machine dal timp dal web. Une machine particolâr – parcè che e va dome indaûr tal timp – e une vore interessante. La direzion par cognossile e je http://www.archive.org/web/web.php. Chest sît al pues sei definît un museu virtuâl, parcè che dal 1996 in ca – vâl a dî di cuant che a tacarin lis regjistrazions dai dominis internet – al ten une copie des pagjinis publicadis di cualsisei sît internet de rêt. Al è interessant, ma ancje istrutîf par capî cemût che si è evolude la tecnologjie e la comunicazion tal web de gnot dai timps al dì di vuê: al baste meti dentri la direzion web di un sît e in pôcs seconts si visualize l’elenc des pagjinis come che si viodevin tal passât. Un passetimp simpatic che al jude a viodi lis vecjis pagjinis dai nestris sît preferîts. (S. D.)
SPECIÂL – Friul.it, il prin sît internet par furlan............
Aromai, cjatâ alc di scrit par furlan su Internet al è avonde facil. Fintremai il sît internet de Regjon Autonome Friûl VJ al à alc di scrit in marilenghe, ancje se al è stât un dai ultins a fâlu.


text:
La strade viers dal referendum in Catalogne e i obietîfs di politiche linguistiche dal Gales. A son chescj i argoments che o vin selezionât dentri de nestre agjende europeane, là che al cjate spazi ancje alc altri, a tacâ dal lâ dilunc des iniziativis pe racuelte des firmis a pro dal Minority SafePack, dopo de sentence de Cort di Justizie de Union Europeane (CJUE) dai 3 di Fevrâr stâts che i veve fat cuintri ae indiference de Comission Europeane (CE).
La atenzion e scugne jessi pontade ancjemò su la Catalogne e sul braç di fier tra Barcelone e Madrid. De cuistion, ae fin di Jugn, si veve interessât ancje il New York Times (NYT), cuntun editoriâl che al jere in chel istès une vore contrari sei ae indipendence catalane che ae posizion di sieridure dal guvier spagnûl. In particolâr l’Editorial Board dal innomenât sfuei american al sugjerive a Rajoy di permeti che si fasi il referendum e soredut di fâ in maniere, ancje cul rinfuarciment de autonomie de Catalogne, massime sul plan finanziari e fiscâl, che la int e voti in maiorance cuintri, cemût che e jere lade a finîle in Scozie tal 2014.
L’esecutîf spagnûf pal moment al mostre a clâr di no vê nissune intenzion di lâ daûr nancje dai conseis dal NYT. Lu à sclarît la vicepresidente dal guvier di Madrid, Soraya Sáenz de Santamaría, che ai prins di Lui e à dit che «pal Stât a son avonde 24 oris par fermâ la leç referendarie». Par intant e va dilunc la vuere judiziarie, cul Tribunâl Costituzionâl che al à decidût di declarâ incostituzionâls dutis lis vôs di belanç de Catalogne dedicadis a cuvierzi lis spesis par elezions o consultazions popolârs, par un totâl di passe 6 milions di euros. L’intindiment al chel di pidimentâ la organizazion dal vôt dal prin di Otubar e di fâur pôre ai politics catalans che a son impegnâts a pro dal dirit di decidi e soredut a pro de autodeterminazion.
Denant dal cressi des pressions par blocâ la iniziative referendarie, il guvier catalan al à rispuindût in dôs manieris. Di une bande, cu la atribuzion de deleghe pai procès eletorâi al vicepresident Oriol Junqueras e cu la sostituzion di chei siei membris che si vevin mostrâts plui in dificoltât su chest front, ven a dî la puartevôs dal esecutîf Neus Munté, la responsabile pe educazion Meritxell Ruiz e il conseîr pal interni Jordi Jané, che i lôr puescj ju àn cjapâts Jordi Turull, Clara Ponsatí e Joaquim Forn. Di chê altre, cuntune ofensive politiche e mediatiche, che e à vût tant che protagonist ancjemò une volte il president Carles Puigdemont e che i siei contignûts a son sclarîts intal gnûf sît internet https://garanties.cat/, dedicât juste ae garanziis dal dirit di vôt e ae presentazion dai percors che a divegnin dai risultâts dal referendum.
Sù par jù ta chês stessis zornadis che il guvier catalan al tornave a bati su la cuistion de indipendence, chel dal Gales al à dât fûr un document programatic in cont dai siei obietîfs di politiche linguistiche. L’intindiment strategjic al è chel di rivâ a vê, dentri dal 2050, a un milion di personis che a sedin in stât di doprâ il galês in maniere svelte e normâl. Par chel l’esecutîf vuidât dal laburist Carwin Jones al à metût adun un plan, che al à di jonzi i prins risultâts za dentri dal 2021.
Lis azions proviodudis a àn chê di rinfuarcî l’insegnament dal galês e par galês tes scuelis, cuntune atenzion specifiche sei par chês de infanzie che pes superiôrs e pe universitât, di incressi il numar dai funzionaris publics in stât di fâ il lôr mistîr doprant il galês, di svilupâ une economie che in gjenerâl, te produzion di bens e servizis e te lôr promozion e ufierte, e cjapi fuarce des specificitâts linguistichis e culturâls dal teritori, e di potenziâ lis tecnologjiis digjitâls par galês.
In Europe si fâs cussì.
di Marco Stolfo


text:
55 Namen gefunden
- Fachhochschule Feldkirchen in Kärnten (1)
- Fahrschule Feldkirchen in Kärnten (1)
- fair Feldkirchen in Kärnten (1)
- Fally Feldkirchen in Kärnten (1)
- Fasching Feldkirchen in Kärnten (4)
- Feichter Feldkirchen in Kärnten (8)
- Feichtinger Feldkirchen in Kärnten (1)
- Feinig Feldkirchen in Kärnten (1)
- Felber Feldkirchen in Kärnten (2)
- Felderer Feldkirchen in Kärnten (1)
- Feldkirchen Feldkirchen in Kärnten (33)
- Feldkircher Feldkirchen in Kärnten (1)
- Feldkirchner Feldkirchen in Kärnten (2)
- Fellner Feldkirchen in Kärnten (3)
- Felsberger Feldkirchen in Kärnten (5)
- Fenster Feldkirchen in Kärnten (1)
- Fercher Feldkirchen in Kärnten (3)
- Ferdinand Feldkirchen in Kärnten (1)
- Ferienhotel Feldkirchen in Kärnten (1)
- FERNSEH Feldkirchen in Kärnten (1)
- Fernsehen Feldkirchen in Kärnten (1)
- Fessl Feldkirchen in Kärnten (1)
- Fian Feldkirchen in Kärnten (3)
- Fillafer Feldkirchen in Kärnten (2)
- Filmproduktion Feldkirchen in Kärnten (1)
- Fink Feldkirchen in Kärnten (4)
- Fischer Feldkirchen in Kärnten (29)
- Fischinger Feldkirchen in Kärnten (3)
- Fister Feldkirchen in Kärnten (2)
- Flaschberger Feldkirchen in Kärnten (4)
- Flatschacher Feldkirchen in Kärnten (1)
- Fleischhacker Feldkirchen in Kärnten (1)
- Fleissner Feldkirchen in Kärnten (1)
- Food Feldkirchen in Kärnten (1)
- Formeier Feldkirchen in Kärnten (1)
- Forster Feldkirchen in Kärnten (1)
- Forstwirtschaft Feldkirchen in Kärnten (1)
- Foto Feldkirchen in Kärnten (3)
- Frank Feldkirchen in Kärnten (4)
- Frankl Feldkirchen in Kärnten (2)
- Franz Feldkirchen in Kärnten (3)
- Frauenberatungsstelle Feldkirchen in Kärnten (1)
- Freitag Feldkirchen in Kärnten (1)
- Freithofer Feldkirchen in Kärnten (3)
- Freithofnig Feldkirchen in Kärnten (18)
- Friedrich Feldkirchen in Kärnten (1)
- Frießer Feldkirchen in Kärnten (3)
- Friessnegg Feldkirchen in Kärnten (3)
- Friseur Feldkirchen in Kärnten (2)
- Friseursalon Feldkirchen in Kärnten (1)
- Fritzer Feldkirchen in Kärnten (2)
- Frühstück Feldkirchen in Kärnten (2)
- Fuchsbichler Feldkirchen in Kärnten (2)
- Fugger Feldkirchen in Kärnten (1)
- Fürpass Feldkirchen in Kärnten (1)